ئەڵمانیا.. سێ پەنابەری عێراقی دەستگیرکراون کە پلانی تەقینەوەیان داڕشتبوو\nبەرپرسانی ئەڵمانیا رایانگەیاند، سێ پەنابەری عێراقی لە وڵاتی ئەڵمانیا دەستگیرکراون کە پلانیان بۆ تەقینەوەی بۆمبێک لە وڵاتەکە داڕشتبوو.\nهەولێر.. لە جەژندا حاڵەتەکانی سوتان و پێوەدانی مار و دووپشک زیادی کردوە\nبەڕێوەبەرایەتی گشتی تەندروستی هەولێر ڕایگەیاند، پلانی تەندروستی ڕۆژانى جەژن بەشێوەیەکی باش جێبەجێکراوە، وحاڵەتەکانی سوتانی سوک و قورس هەروەها پێوەدانی مارو دووپشک زیادی کردوە.\nئەمریکا داوایکردووە دەست بەسەر کەشتییە نەوتهەڵگرەکەی ئێراندا بگرێت\nرۆژنامەیەکی ناوخۆیی هەرێمی جەبەل تاریق ئاشکرایکرد، ئەمریکا لە هەوڵدایە دەست بەسەر ئەو کەشتییە ئێرانیەدا بگرێت کە بەریتانیا ئازادی دەکات.\nنیشتنەوەی فڕۆکەیەکی مەدەنی ڕووسی بە موعجیزە ناودەبرێت\nفڕۆکەیەکی مەدەنی رووسی دوای ئەوەی لە ئاسماندا توشی رووداوێک بوو بە ناچاری لە کێڵگەیەکی نزیک لە مۆسکۆ نیشتەوە و بەرپرسانی روسیاش نیشتنەوەی فڕۆکەکە بە کاری "موعجیزە" ناودەبەن کە بەهۆیەوە هیچ کەسێک گیانی لەدەست نەداوە.\nموسڵ.. ئه‌مریكا پێگه‌كانی داعشی له نزیك فڕۆكه‌خانه‌ی گه‌یاره تۆپباران كردووه\nفه‌رمانده‌یی ناوه‌ندیی هێزه‌كانی ئه‌مریكا ڕایگەیاند، پێگه‌كانی داعشیان له نزیك فڕۆكه‌خانه‌ی گه‌یاره له باشوری موسڵ تۆپباران كردووه.\nبەڕێوەبەرایەتی گشتی کەشناسی و بومەلەرزەزانی هەرێمی کوردستان پێشبینییەکانی کەش هەوای بڵاوکردەوە و ڕایگەیاند، ئەمڕۆ ئاسمان ساماڵ و پەڵەهەور دەبێت و سبەی ئاسمان ساماڵ دەبێت.\nتوێژەران لە زانکۆی "Edith Cowan" لە ئوستراڵیا ئاماژەیان بەوەکردووە، رۆژانە خواردنی ٥٠٠ میلیگرام لە پێكهاتەی ماددەی فلافۆنوید کە لە چەند جۆرە میوەیەکدا زۆرە، مەترسیی تووشبوون بە جەڵتەی دڵ و شێرپەنجە و نەخۆشییەکانی دڵ کەمدەکاتەوە.\nهاتوچۆى سلێمانی.. لە رۆژانى جەژندا چوار کەس گیانیان لەدەستداوە، و ١٨ کەسیش بریندابوون\nبەڕێوەبەرایەتی ھاتوچۆی سلێمانی ڕایگەیاند، بەهۆى ڕووداوەکانى هاتوچۆوە لە چوار رۆژی جەژنی قورباندا، چوار کەس گیانیان لەدەستداوە، و ١٨ کەسی دیکەش بریندابوون.\nسوریا.. چەکدارانی ئۆپۆزسیۆن فڕۆکەیەکی سەربازیی حکومەتیان تێکشکاندووە\nچەکدارانی ئۆپۆزسیۆن فڕۆکەیەکی سەربازیی حکومەتیان لە ئاسمانی خان شەیخون لە پارێزگای ئیدلب تێکشکاندووە و دیمەشقیش هەواڵەکەی پشتڕاستکردووەتەوە.\nژاپۆن.. بەهۆى گەردەلولێکى بەهێزەوە زیاتر لە ٣٠٠ هەزار کەس ئاگادارکراونەتەوە ماڵەکانیان چۆڵ بکەن\nمیدیاکانى ژاپۆن بڵاویانکردەوە، بەهۆى گەردەلولى (کرۆسا)وە بەرپرسانى تۆکیۆى پایتەخت ئاگادارى زیاتر لە ٣٠٠ هەزار کەسیان کردووەتەوە ماڵەکانیان چۆڵ بکەن و سەدان گەشتى فرۆکەش هەڵوەشاوەتەوە.\nئەمڕۆ نرخی بەرمیلێک نەوتی برێنت لە بازاڕەکانی جیھاندا بە ٥٩ دۆلار بوو، ھاوکات نرخی بەرمیلێک نەوتی خاوی ئەمریکاش بە ٥٥ دۆلار بوو.\nAugust 14th, 2019 NRT\nله رۆژانی جه‌ژندا ١١١ هه‌زار گه‌شتیار هاتوونه‌ته هه‌ولێر\nپۆلیسی هه‌ولێر ڕایگەیاند، له ماوەى چوار رۆژی جه‌ژنی قورباندا هیچ حاڵه‌تێكی نه‌خوازراو ڕووینه‌داوه و ده‌شڵێت،١١١ هه‌زار گه‌شتیار هاتوونه‌ته سنوری پارێزگای هه‌ولێر.\nڤیدیۆ.. سەدان کەس بەهۆی دەنگی ماتۆڕێکەوە هەڵدێن\nلە یەکێک لە قەرەباڵغترین شەقامەکانی شاری تایمز سکوێرى نیۆیۆرکی ئەمریکا، ماتۆڕێک دەنگێکی بەرزی لێوە دروستبووە و بەهۆیەوە سەدان کەس وایانزانیوە دەنگی تەقەکردنە و هەڵاتوون.


2022 دوركەوتنەوەی قەڵای هەولێرو قەڵاچوالان\n1/2/2022 12:10:00 PM 214 جار خوێندراوەتەوە\nكاتێك (جەنگیزخانی مەغۆل) نەیتوانی شاری بوخارا بگرێت، نامەیەكی نوسی كە هەر كەس لەگەڵ ئێمە بێت سەروماڵی پارێزراوە. گروپێك پەیوەندی كرد... جەنگیزخان گوتی ئێوە شارەكەم بۆ كۆنتڕۆڵ بكەن، فەرمانڕەوایی شارەكە بۆ خۆتان. دوای سەركەوتنی گروپەكە، جەنگیزخان فەرمانی دا كە بیانكوژن، زیندە بەچاڵیان بكەن، ئەوانە وەفایان بۆ میللەتی خۆیان نەبوو، بەدڵنیاییەوە بۆ ئێمەشیان نابێ.\nئاماژەكان پێماندەڵێن ساڵێكی سەختی سیاسی و پڕ لەكێشمەكێشی ئابوریی دەبێت بۆ عێراق و كوردستانیش.\nهەریەك لە وڵاتانی ئەمریكا و توركیا و ئێران كە بەشداریی كردارییان هەیە، وڵات بە نوێنەرەكانیان ئەسپێرن، پاراستنی بەرژەوەندییەكانی زلهێزەكانیش فاكتەری بەیەكدادانی گروپە سیاسییە هەمەجۆرەكان دەبێ لەناوخۆدا. ئەگەری دووركەوتنەوەی هەردوو قەڵای (هەولێر و قەڵاچوالان)، یەكێكە لە ئەگەرە مەترسیدارەكان بەڵام بەدیزاین و نەخشەی جیاوازەوە.\nنزیكبوونەوەی هێڵی (مه كگورك و جەمیل بایك و مەزڵوم كۆبانی، تاڵەبانی، موقتەدا سەدر) و جارێكیتریش هاتنەوەى (لاهور شێخ جەنگی) بۆ كایەی سیاسیى چاوەروان كراوه بەيەكەوه بازنەى ئه م هێڵه تازەيه تەواو بكه ن …. و پێچەوانەشدا هێڵی (رئيسى ئەردۆغان و بارزانی و مالیكی) وەك رایەڵەیەكى تازه تانو پۆى ده ركەوتوە\nهه رچەنده هه رسات بەرژەوەندییان خواستى چارەسەرى كيشه كانيان لە بچوكترین گۆڕانكاریدا ئەوەی دەستبەتاڵ لە گۆڕەپانەكەدا دێتەدەر: كوردە!. دواتریش وەك (ئەشرەف غەنی) گوتەنی دەڵێن ئەمریكا بێ وەفا بوو!.\nلەژێر چەتری ئەم دونیابینییەدا، سەركردایەتی كورد دەبێ تەدبیری بەیەكەوە بڕینی ئەم ڕێگا سەختە بكەن، ئەگەرنا مەترسییەكانی سەر رێگامان مەترسیدار و كوشندەیە.\nهەرچه ندە لێكترازانی هێزە شیعییەكان و هەڵگیرسانی شەڕی خۆبەخۆ، تيكچونى دۆخى عيراق ئه گه رى سوربونى شه قامەكان وه ك بژارده ى تۆڵەكردنەوه لە ئاسوى به رنامه رێزى زلهيزاندا وەك ديارى بۆ عيراق له ئاسۆدا ده بينرێ ،، سه رەراى كێشمه كيشى پێكهينانى حكومت و دژواركردنی گرێ كوێرەی هەردوو پۆستی سەرۆك كۆمار و پارێزگاری كەركوك، بۆ كوردستانيش كه له ئه نجامى نەبونى سيسته ميكى دروست جوداخوازى بنياتنه ر بۆ بەرێوه بردن له پاشكۆَيه تى بۆ ناوەند و قەیرانی ئابوریی و مەترسییەكان بۆسەر قەوارەی هەرێم، بێ ئەرزشكردنى ده زگا ده ستوريەكان مسخره بازى ناردنى موچه و دابه شكردنى لەلایەن حكومەتەوه و به شێوازيك ئه ركيان بژاردن و دابەش كردنه ،،،!!! كۆچی بەلێشاوى گەنجان كەمڕەنگى به شدارى سياسى پارته جياوازەكانى\nگەورەبونى درزى نێوان خه ڵك هه ردو قەڵاكە و نەبونى پڕۆَژه يه كى ستراتيژى\nنەته وەیى وه ك خاڵى كۆكەرەوە، له به رئه وه سورى ژيانى سياسیمان ده ڵيت ريگه ى دروستبونى هێزيكى سياسى به فورمى جياواز به جوريك له ئه زمونى رابردو نەچێت كه (زۆرینەى كورسى په رلەمانيش مسۆگه ر بكات نه توانێ هيچ له دۆخەكه بگۆڕدرێت) زەخيرەی زمينەيه كى سياسي بەسودوەرگرتن لەم ماڵه شێواوەی كوردى، تێكچونى ريزبەندیيه هەرێمايەتيه كان، ئەگه رى حزبى به ديل دێته گۆڕێ، ئەگەر سەرنە كێشى بۆ ئاشوبى كورد به كورد.\nژنێک لە ڕەمزی بەرەنگاربوونەوە... تەوارێک لە ئاگر\nکۆشکی سپی بۆ ڕۆژی ڕەش\nشار بە کێ فرۆشراوە؟\nنامەکەی خامەنەئی بۆ بارزانی\nسەرۆکی کۆماری دەوڵەتە نەخۆشەکە!!\nهەولێر و وفدی شاری خامۆشان؟!!!\nسەرۆک کۆمار و دوو ئیدارەی !!!\nموقتەدا سەدر ڕاگرن!!\nقه واره ى هه ريم به چى له ناوده چيت؟\nنەوتی لەعنەتی و ناڵەوهاواری دوو باوکی نیشتیمانم


بۆ چارەی ئەم 4 نەخۆشییە برۆكلی بخۆن\nkurdiu 5 20/06/2020 - 11:25 هەواڵ/تەندروستی\nبرۆكلی تەنها تامێكی خۆشی نییە، بەڵكو سەرچاوەیەكی دەوڵەمەندی ڤیتامین و كانزاكان و ڕیشاڵە خۆراكییەكان و دژە ئۆكسانیشە، هەر بۆیە چەند ساڵێكە ئەو سەوزەیە بۆتە یەكێك لە سەوزە پەسەندەكان.\nناوەندە تەندروستی و خۆراكییە باوەرپێكراوە جیهانییەكان تەئكیدیان لە سوودە زۆرەكانی برۆكلی كردۆتەوەو بەسەرچاوەیەكی سەرەكی چەندین ماددەی گرنگیان داناوە كە لەشی مرۆڤ لە چەندین نەخۆشی دەپارێزێت.\nوە توانای هەیە پرۆسەی پیربوون دوابخات و ڕێگە لەچەندین نەخۆشیش بگرێت، لەوانەش نەخۆشی شەكرەو نەخۆشییەكانی دڵ و چەندین جۆری شێرپەنجە.\nچەند توێژینەوەیەكیش دەریانخستووە، برۆكلی ئاوێتەی كیمیایی سروشتی (سلفۆرافان) ی تێدایە كە دەوڵەمەندە بەماددەی دژە ئۆكسان و دەتوانێت لە ناوچوونی خانەكان كەم یان هێواش بكاتەوە جگە لەوانەش.\nبرۆكلی ئەم سوودانەشی هەیە:\n1. زۆر بە سوودە بۆ چاو : چونكە دەوڵەمەندە بە ماددەكانی دژە ئۆكسانی (لوتین) و (زیاكسانسین) كە شەكەتی ئۆكسیدە بوون و لەناوچوونی خانەكانی چاو دەپارێزێت.\nڕێگە لە شێرپەنجە دەگرێت : توێژینەوەكان دەریانخستووە سەوزەمەنییە شێوە خاچییەكان و لەوانەش برۆكلی، پێكهاتەی چاڵاكی بیۆلۆژی جیاوازیان تێدایە كە دەتوانن لەش لە چەندین جۆری شێرپەنجە بپارێزن.\n2. كۆنتڕۆلكردنی ڕادەی شەكر لە خوێندا : برۆكلی زۆر بەسوودە بۆ ئەوانەی نەخۆشی شەكرەیان هەیە، چونكە دەتوانێت ڕادەی شەكری خوێن كۆنترۆڵ بكات، زانایانیش ئەم توانایەی برۆكلی دەگەرێننەوە بۆ ئەوەی كە دەوڵەمەندە بە دژە ئۆكسان و ریشاڵەكان.\n3. ڕێگە لە نەخۆشییەكانی دڵ دەگرێت : زانایان دەڵێن، لەبەر ئەوەی برۆكلی ئاستی كۆلیسترۆڵی زیانبەخش ڕادەگرێت كەواتە رێگری لە نەخۆشییەكانی دڵ دەكات، چونكە كۆلیسترۆڵی زیانبەخش یەكێكە لە فاكتەرە سەرەكییەكانی توشبوون بە نەخۆشییەكانی دڵ و بە هۆی ئەو دژە ئۆكسانانەی كە تێیدایە مەترسی جەڵتەی دڵیش كەمدەكاتەوە.\n4. قەبزی كەمدەكاتەوە : لەبەر ئەوەی برۆكلی دەوڵەمەندە بە ڕیشاڵەكان و دژە ئۆكسان، یارمەتیدەرێكی باشی ئەركەكانی ڕیخۆڵەیەو تەندروستی كۆئەندامی هەرس دەپارێزێت.


۱۰ تایبەتمەندی نوێی گالاکسی ۷ که له ئەپڵدا نییه ! - Yeane.Org ماڵپەری یانی\n۱۰ تایبەتمەندی نوێی گالاکسی ۷ که له ئەپڵدا نییه !\n۱- گەلاکسی S7 دژی ئاوه !\nبێگومان ئەپڵ ئەمەی زیاد کرد له ئایفۆنی نوێیدا که Iphone 6sە ، بەڵام کۆمپانیاکه به تەواوی دڵنیایی نەدا که دەتوانرێت لەژێر ئاو هەڵبگیرێت یان نا !\nبەڵام سامسۆنگ هەر لەناو کۆنگرەکه وتی که گالاکسی S7 دژه ئاوەو بۆ ماوەی ۳۰ خولەک دەتوانرێت لە ژێر ئاو بمێنێتەوه !\n۲-توانای زوو بارگاوی بوونەوه !\nهێشتا ئەوه نەزانراوه که کاتەکەی چەنده بەڵام گەر هاوشێوەی Galaxy s6 بێت ئەوا دڵخۆشکەره که له ماوەی ۲ کاتژمێر به تەواوی بارگاوی ببێتەوه ،\nچونکه له مۆبایلی نوێی سامسۆنگ مایکرۆ USBهەیه که توانای خێرا بارگاویکردنەوەی هەیه له ڕێی کێبڵەوه ، ئەپڵیش ئەمەی هەیه بەڵام به ۳ کاژێر به تەواوی بارگاوی دەبێتەوه ،\nتوێژەران پێیان وایه که دەتوانرێت له ماوەی ۳ خولەکدا به تەواوی بارگاوی بکرێتەوه !\n۳- بارگاویکردن له ڕێگای وایەرلێسەوه !\nسامسۆنگ دەڵێت : که باشترین شێوازی بارگاویکردن وایەرلێسییه که به چەند جارێک له بارگاویکردن به کێبڵ باشتره ، ئەم تایبەتمەندییەش بۆ ئەوانەیه که حەزیان له وایەرلێسی هەیه !\n۴- خێرایی پێکردنی کامێرا !\n۵- توانای گرتنی وێنه له تاریکیدا بێ پێکردنی فلاش !\n۶-توانای زیادکردنی MicroSDبه بی ۲۰۰ گێگا بایت !\nسامسۆنگ له مۆبایله نوێکانیدا شوێنی سیم کارد و میمۆری له یەک شوێن داناوه تا ببێته ئاسانکاری بۆ بەکارهێنەر\n۷-گەورەترین توانای باتری له مۆبایلی هۆشمەند !\nله گالاکسی s7ت دا ژیانی باتری ۳۰۰۰ میلی ئەمپێڕه له کاتژمێرێکدا ، له گالاکسی s7 edgeدا ئەو توانایه 3600میلی ئەمپێڕە !\nله کاتێکدا ئایفۆن 6s تەنها ۱۷۵۰ میلی ئەمپێڕه و ئایفۆنی 6s پڵاسیش ۲۷۵۰ میلی ئەمپێڕ !\nئەمەش گەورەترین جیاوازییه که ڕەگه ئەپڵ هەرگیز پێی نەگات !\n۸-پارەدانی ڕاستەوخۆ له ڕێگای کردت کاردەوه !\nله ئەپڵیش ئەپڵ پەی هەیه بەڵام تەنها لەسەر کارده نوێیەکان کار دەکات ، بەڵام تایبەتمەندی پارەوان له گالاکسی بۆ هەموو جۆره کاردێک دەبێت !\n۹-پێبونی شاشه به بەردەوامی !\nدیاره ئەمه تابەتمەندییەکی نوێیه که به هیچ جۆرێک له ئایفوندا بوونی نییه !\n۱۰-بەشێکی تایبەت !\nسامسۆنگ له دوو مۆبایله نوێیەکەیوا بەشێکی کردۆتەوه که به خواستی خۆت دەتوانیت ئەپ و ژمارەی مۆبایل و چیت بوێ تيیدا هەڵیبگریت ، که ئەمه له ئایفۆندا بوونی نییه !\nوەرگێڕان و ئامادەکردن Rasty\nبۆ یەكەمین جار چۆنیەتی دامەزاندنی سیدیا بۆ وەشانی 10.1.1\nیاری به‌ناوبانگ ڕاو كردن بۆ ئه‌ندرۆید و ئای ئۆ ئێس دایگرن Deer Hunter 2017\nMinecraft – Pocket Edition v 0.15.1.2 Apk Mod


لە ماوەی ١٠ ساڵ ژمارەی دانیشتوانی هیندستان لە چین زیاتر دەبێت\nلە ماوەی ١٠ ساڵ ژمارەی دانیشتوانی هیندستان لە چین زیاتر دەبێت\nبه رواری داگرتن : 2019-06-24 14:53\nناوەندی ھەواڵەكان - بە پێی ڕاگەیەندراوی کۆتای نەتەوە یەکگرتوەکان، ژمارەی دانیشتوانی هیندستان لە ماوەی ١٠ ساڵ لە ژمارەی دانیشتوانی چین زیاتر دەبێت.\nبە پێی ڕاگەیەندراوی کۆتای نەتەوە یەکگرتوەکان بە ناوی ژمارەی دانیشتوانی جیهان لە ساڵی ٢٠١٩، ژمارەی دانیشتوانی هیندستان لە ماوەی ١٠ ساڵ لە ژمارەی دانیشتوانی چین زیاتر دەبێت. هیندستان دەبێتە یەکەم وڵات لە جیهان لە زۆری ژمارەی دانیشتوان.\nئێستا لە سەدا ٣٨ی ژمارەی دانیشتوانی جیهان لەو دوو وڵاتە دەژین. لە چین ١.٤٣ ملیار کەس و لە هیندستان ١.٣٧ ملیار کەس دەژین.\nگومان دەکرێت ئەو گۆڕانکاریە بەهۆی ژمارەی مردن و لە دایک بوون لە چین دروست بێت.\nهەروەها پێشبینی دەکرێت لە ٣٠ ساڵ ژمارەی نێجریا ببێتە ٧٣٣ ملیۆن کەس و ببێتە سێیەم وڵات. هەروها پێشبینی دەکرێت ئەمریکا بە ٤٣٤ ملیۆن کەس ببێتە چوارەم و پاکستان بە ٤٠٤ ملیۆن کەس ببێتە پێنجەم.\nهەروەها بە پێی ڕاپۆرتەکە تا ساڵی ٢٠٥٠ ژمارەی دانیشتوانی ئەفریقای ژێر سەحرا دوو بەرامبەر بێت. (İLKHA)\nبليته كان چین هیندستان ژمارەی دانیشتوان


ڕاسانەوەی خەباتی چەکداری لە کوردستانی خۆرهەڵات/وتووێژ لەگەڵ قەرەنی قادری | Roji Kurd ڕۆژی کورد\nماڵەوە وتووێژ ڕاسانەوەی خەباتی چەکداری لە کوردستانی خۆرهەڵات/وتووێژ لەگەڵ قەرەنی قادری\nڕاسانەوەی خەباتی چەکداری لە کوردستانی خۆرهەڵات/وتووێژ لەگەڵ قەرەنی قادری\nلەگەڵ زۆرێک لە ئارمانجەکانی حیزبەکان و تەنانەت هەستی نەتەوەییش نامۆ بێ (هەڵبەت ئەوە قسەی چینێک لە ڕووناکبیرانە)، لە هەمان کاتیشدا کورد پێدەچێ لە کۆن و لە ئێستاشدا هێزی دەوڵەتی ئێرانی لە ڕووی سەربازییەوە نەبێ، بەڵام لەو سەردەمەدا حیزبی دێموکراتی کوردستانی ئێران لە چیاکانی کوردستان جەژنی ساڵی نوێی ٢٧١٦ی کوردی و ١٣٩٥ی هەتاوی گرت و ڕایگەیاند خەباتی چەکداری دەست پێدەکەنەەوە، ئەو ڕاگەیاندنەش هەندێ پارچەکرداری لێکەوتەوە و لە زۆر شوێن خەڵک نەترسانە داوای گەڕانەوەی پێشمەرگە دەکەن و جەژنیان بە سروودی شۆڕشگێڕییەوە گرت، کەسانێکیش لە بەرانبەردا ئەوە تەنیا بە پڕۆپاگەندە دەزانن و کەسانێکیش لە حیزبەکانی کوردی، لایان وایە هێشتا بەستێنی خەبات ئامادە نەبووە. بەو بۆنەوە ڕۆژی کورد چەند پریسارێکی ئاڕاستەی بەڕێز، قەرەنی قادری، ڕۆژنامەوان و چاوەدێری سیاسی، کردووە کە لە خوارەوە دەیخوێننەوە.\nقادری: دۆخی سیاسی لە ڕۆژهەلاتی کوردستان، ئێران و ناوچەکە گونجاوە بۆ ئەوەی بیرێکی جددی لە خەباتی چەکداری بکرێتەوە. گەرچی لە ناوخۆی ڕۆژهەڵاتی کوردستاندا جموجۆڵی سیاسی و مەدەنی هەیە، بەڵام ئەو قورسایییەی نییە کە شەپۆل دروست بکات. بێشک ئەوەشیان بۆ سێ هۆکار دەگەڕێتەوە. یەکەم: سەرکوتی لە ڕادەبەدەر، کە بنەمای بۆ سیستەمی ئیتلاعاتی کۆماری ئیسلامی دەگەڕێتەوە. دووهەمیان: بەئەمنیکردنی ڕۆژهەڵاتی کوردستانە کە نەتەنیا داخوازیی سیاسی و نەتەوەیی، بەڵکوو کۆمەڵایەتییەکانیش بە هەڕەشە بۆ سەر دەسەلاتی خۆیان لێک دەدەنەوە. سێیەمیان: کەمتەرخەمی و گرینگی نەدانە بە خەباتی سیاسی و مەدەنی لە فۆڕم و شێوازی نوێدا، کە ئەمەش حزب و ڕێکخراوە سیاسییەکان دەگرێتەوە و دۆخەکەی لە ڕادەبەدەر قورس و ئاڵۆز کردووە، لەبەر ئەوە کۆدەنگی لەسەر خەباتی چەکداری مەرجێکی زۆر گرینگە.\nقادری: بەڵێ، بەڵام بەر لە هەموو شتێک دەبێ ئەوە ڕوون ببێتەوە، کە ئامانج لە خەباتی چەکداری چییە، پەیوەندیی ئەوە هزر (خەباتی چەکداری) لەگەڵ خەبات و ململانێی ناو شارەکان چۆن دەبێت. پێویستە لەو بوارەشدا کۆدەنگی لە ناو حزب و ڕێکخراوە سیاسییەکانی ڕۆژهەڵاتی کوردستان لە ئاستێکی بەرزدا بێت.\nڕۆژی کورد: بەکار هێنانی خەباتی مەدەنی و خەبات لە چوارچێوەی کۆماری ئیسلامی و بە شێوەی نەرم و لە چوارچیوەی پارلمان و هەندێک هێز وەک بەرەی یەکگرتوو چۆن هەڵدەسەنگێنن؟\nقادری: ئەو چەند کەسە “جبهە متحد کرد”، نە ژمارەن و نە هێز کە باسیان لێوە بکرێت تا ببنە نموونە. ئەو چەند کەسە بە گوێرەی تاکتیک و پێویستییەکانی کۆماری ئیسلامی “خەباتی مەدەنی” دەکەن. خەباتی سیاسی و مەدەنی لە ڕۆژهەڵاتی کوردستان پێویستە و دەبێ پێوەر و یاساکانی کۆماری ئیسلامی بشکێنێت و خۆسەپێن بێت و ستراتیژییەکەی لەسەر بنەمای پاشەکەشە کردن بە کۆماری ئیسلامی ڕۆ بنرێت. واتە ئەگەر خەباتکارانی مەدەنی یان ڕێکخراوە مەدەنییەکان بخوازن لە “هەڵبژاردن”ـەکانی کۆماری ئیسلامیدا بەشدار بن، پێویستە نوێنەری خۆیان هەبێت، جا گرینگ نییە ڕێگەیان پێ نەدرێت کە ببنە پاڵێوراو، گرینگ ئەوەیە کە خۆیان بڕیار لەسەر دەستنیشان کردنی نوێنەری خۆیان بدەن. لە خەباتی سیاسی و مەدەنیدا زۆر بێمانایە کە لە نێو پاڵێوراوانی حکوومەتیدا بەدوای کەسی “خۆشناو” یان ئەوەتا “ئازا”دا بگەڕێیت. ئەوە ڕێک بەو مانایەیە کە دەبێ لە چوارچێوەی خراپ و خراپترەکانی کۆماری ئیسلامیدا یەکێک هەڵبژێریت. ئەمە حیکایەتەکانی حزبی توودە، ئەکسەرییەت و کۆنگرەی چوار بەبیر دێنێتەوە.\nقادری: پەیوەندی بەوەوە هەیە کە تا چ ڕادەیەک خۆیانی بۆ ئامادە دەکەن. ئاستی کۆدەنگی لە نێوان حزبە سیاسییەکاندا چەندە، هەروەها تا چ ڕادەیەک گرینگی بە خەباتی ناو شارەکان دەدەن. لەوانەش گرینگتر، شێوازی ڕێکخستنەوەی ڕێکخراوی حزبەکانە لە ناو شار و گوندەکاندا. ئەگەر هەر بە هزری سەردەمی شۆڕشی ئێران و دوای شۆڕشەکەوە بڕواننە خەباتی چەکداری و کەمترین دەوریش بە هاووڵاتیانی ڕۆژهەڵاتی کوردستان بدەن، بێشک خەباتەکەیان کەم تەمەن دەبێت. ستراتیژیی کۆماری ئیسلامی هەر لە سەرەتادا ئەوە بوو کە حزب و ڕێکخراوە سیاسییەکانی ڕۆژهەڵاتی کوردستان لە شارەکان وەدەر بنێت، گەڕانەوە بۆ ناو شارەکان و بەهێزکردنی کاری ڕێکخراوەیی و چێکردنی پەیوەندییەکی گورجوگۆڵ لەگەڵ هاووڵاتیان لە ناو شارەکاندا، ئاستی گرفتەکان گەلێک کەمتر دەکاتەوە. خەبات لە ناو شارەکان (خۆپیشاندان، مانگرتن، دەربڕینی ناڕەزایەتی، هەروەها دۆزینەوەی شێوازی نوێ لە خەباتی سیاسی و مەدەنی) و بوونی هزر و هێزی چەکداری و ئامادەبوونی، دەتوانن تەواوکەری یەکتر بن، بەڵام گرینگ ئەوەیە کە چەقی خەبات لە ناو شارەکاندا بێت، چونکە خەبات لە ناو شاردا خاڵی لاوازی کۆماری ئیسلامییە.\nقادری: سەرەڕای ئەوەی کە کۆماری ئیسلامی لە ڕۆژهەڵاتی ناوەڕاستدا بە “جووڵەی ئوختاپووسی”یەوە خەریکە و دەستی خستووەتە ناو کاروباری وڵاتانی ڕۆژهەڵاتی ناوەڕاستەوە، بێشک هەستانەوە و سەرهەڵدانەوەی خەبات بە گوڕوتین و هزرێکی نوێوە، دەرگە بۆ پشتیوانیی دیپلۆماسی لە خەباتی کورد لە ڕۆژهەڵاتی کوردستاندا دەکاتەو.\nقادری: بەر لە هەموو شتێک، دەتوانیت چەشنە گەشانەوە و هەستێکی ڕۆحیی بەرز بە هاووڵاتیان لە ڕۆژهەڵاتی کوردستان ببەخشێت. یەکڕیزی و لانیکەمی کۆدەنگی لە ناو حزب و ڕێکخراوە سیاسییەکانی کورد لەو پارچەیەی وڵات، هەروەها گەشانەوەی چالاکیی ڕاستەوخۆ لەلایەن ئەوانەوە دەتوانێت شادەماری شارەکانی ڕۆژهەڵاتی کوردستان ببزوێنت.\nقادری: ژمارەی حزبەکانمان زۆرن، بەڵام بەپیێ ئەو زۆرییە، نە یەکگرتوون و نە کاری هاوبەش دەکەن. بۆ بەهێزی و کارتێکەریی خەبات، هەروەها کرانەوەی لاپەڕەیەکی نوێ لە خەبات و پەیوەندییەکان، کۆدەنگی لەو بوارەدا بە ئەولەوییەتی سیاسی لە ڕۆژهەڵاتی کوردستان دەبینم، بەڵام داهێنەری و دەستپێشخەریی حزبێک یان دوو حزب دەتوانێت گۆڕانی چەشنی بێنێتە دی.\nبابەتی پێشوومەریوان: بە هۆی بەڕێوەبردنی ڕێ و ڕەسمی نەورۆز، بەشێک لە هاوشاریان دەست بەسەر کران\nبابەتی دواترداواکاری بۆ یەکگرتوویی و دەنگ هەڵبڕین لەمەڕ هاتنی سەحراڕوودی بۆ وڵاتی ئوتریش واتا نەمسا


سەرۆکی ڕێکخراوی وزەی ئەتۆمی ئێران ئەکبەر ساڵحی وتی وڵاتانی ئەوروپی بەشدار لە ڕێکەوتنە ناوەکییەکەی ساڵی 2015 شکستیان هێناوە لە جێبەجێکردنی بەرپرسیارێتیەکانیان، ئەمەش ڕۆژێک دوای ئەوەی تاران نوێترین هەنگاوی ڕاگەیاند بۆ کەمکردنەوەی بەرپرسیارێتیەکانی لە ڕێکەوتنەکەدا.\nساڵی ڕابردوو ئەمەریکا لە ڕێکەوتنە ناوەکییەکەی ئێران کشایەوە و سزاکانی سەپاندەوە بەسەر ئەو وڵاتەدا. لەلایەکی دیکەوە فەڕەنسا و بەڕیتانیا و ئەڵمانیا هەوڵیاندا ڕێکەوتنە ناوەکییەکە ڕزگار بکەن لەڕێی چالاککردنی سیاسەتێکی بازرگانی لەگەڵ ئێراندا بۆ پاراستنی لە سزاکانی ئەمەریکا. بەڵام تا ئێستا ئەو سیاسەتە ڕووبەڕووی قورسییەکی زۆر بۆتەوە لە جێبەجێکردنیدا. ئێران 60 ڕۆژی داوە بە وڵاتانی ئەوروپی تاوەکو هەنگاوێکی چالاک بنێن بۆ ڕزگارکردنی ڕێکەوتنە ناوەکییەکە.\nساڵحی وتی " وڵاتانی ئەوروپی بەداخەوە شکستیان هێناوە لە جێبەجێکردنی بەرپرسیارێتیەکانیان. ڕێکەوتنەکە ڕێگایەک نیە بە یەک ئاڕاستە و ئێرانیش بەپێی ئەوە مامەڵە دەکات وەکو چۆن تا ئێستا کردوومانە و هەنگاو بە هەنگاو بەرپرسیارێتیەکانمان کەم دەکەینەوە."\nساڵحی دوای کۆبوونەوەکەی لەگەڵ بریکاری بەڕێوبەری دەزگای وزەی ئەتۆمی نێودەوڵەتی کۆرنێڵ فیرۆتا لە تاران وتی " ئێران بەردەوام دەبێت لە کەمکردنەوەی بەرپرسیارێتیە ناوەکییەکانی ئەگەر لایەنەکانی دیکە بەردەوام بن لە جێبەجێنەکردنی بەرپرسیارێتییەکانیان."\nفێروتا چاوی بە وەزیری دەرەوەی ئێران محەمەد جەواد زەریفیش کەوت. دەزگای هەواڵی فارس لە زاری زەریفەوە بڵاویکردەوە بەندی 36 لە ڕێکەوتنەکە ڕێگە بە ئێران دەدات بەرپرسیارێتیەکانی کەم بکاتەوە.


سەرجەم پرسیارەکانی زانی بەڵام سفری وەرگرت، ئایا زوڵمی لێکراوە؟ – تۆڕی میدیایی خەڵک\n2020/12/13 - 11:23 AM\nئەم قوتابیە لەم تاقیکردنەوەیەدا سفری هێنا هەرچەندە لەڕووی لۆژێکیەوە سەرجەم پرسیارەکانیی ڕاستن:\n1-لەچ شەڕێکدا عەنتەری کوڕی شەداد کوژرا؟\nوەڵام- لەشەڕی کۆتایی.\n2-ڕێکەوتنامەی ژنێف لەکوێ مۆرکرا؟\nوەڵام- لەخوارەوەی کاغەزی ڕێکەوتنامەکە.\n3-هۆکاری سەرەکی تەڵاق دەگەڕێتەوە بۆ چی؟\nوەڵام- ژن هێنان.\n4-ئەوشتە چییە ناتوانی بیخۆی لەکاتی ژەمی بەیانیان؟\nوەڵام- ژەمی نیوەڕۆ و ئێوارە.\n5-چ شتێک لە پارچەی سێو دەچێت؟\nوەڵام- پارچەکەی تر لێی دەچێت کە لێی کراوەتەوە.\n6-هیتلەر چۆن مرد؟\nوەڵام- کاتێک دڵی لەلێدان کەوت، دوای ئەوەی گیانی کێشرا.\n١١ کاری زۆر گەمژانە کە لەژێر ناوی خۆشەویستدا ئەنجام دەدرێت\nماهیر حەسەن: موچەی بندیوارم نییە و ئەوەی دەوترێت ڕاست نییە


فەلسەفە گەرەکە زۆر شت لە فیلمەوە فێربێت – كولتور مه‌گه‌زین\nBy نه‌به‌ز سه‌مه‌د\t Last updated تشرینی یەکەم 19, 2018\nMachiko Kyō and Toshiro Mifune in Kurosawa's Rashômon (1951)\nوێنای ئەمە بکە: پیاوێک-ساموراییەک- لەنێو دارستانێکدا کوژراوە. سەرجەم ئەوانەی ڕووداوەکەیان بینیووە یەک بەدوای یەک دەهێنرێنە بەردەم دادگە. داربڕەکە باس لەو ترسە دەکات کە لێی نیشتووە کاتێک بەسەر تەرمەکەیدا کەوتووە. ڕاهیبەکە گەواهی ئەوە دەدات کە ئەم پیاوەی پێشتر بینیووە و هێرشبەرێکی گریمانەییش دەناسێتەوە. پاشان هێرشبەرەکە تاجومارۆ دەهێننە بەردەم دادگە. ئەو بانگەشەی ئەوە دەکات کە ساموراییەکەی بەستۆتەوە و هەر لە پێش دەمی خۆیدا هاوسەرەکەی فریوداوە تاکو سێکسی لەگەڵدا بکات. پاشان لە شەڕەشمشێردا ساموراییەکەی کوشتووە.\nڕەنگە هەندێ لە خوێنەران گەڵاڵەی پلۆتەکە بناسنەوە. فیلمەکە شاکارێکی ئەکیرا کورۆساوایە ڕاشامۆن (١٩٥٠)، کە بەخۆشییەکی بێهاوتاوە لێڕوانەران بەخۆیەوە خەریک دەکات: هزرین بەڕێی وێنەوە (لەسەر شاشەی سینەما)، فەلسەفاندن نە بەڕێی هیچ ئارگومێنتێکی ڕێکبەندەوە، نە بە زمانی توێکڵدار، بەڵکو بەڕێی چیرۆکگێڕانەوەیەکی جوان، وێنەسازییەکی سەرنجڕاکێش و سینەماتۆگرافییەکی نوێوە.\nپاشان نۆرەی هاوسەری سامورایییەکەیە کە گەواهی بدات. لە چیرۆکەکەی ئەودا، ئەو لەلایەن تاجومارۆوە ڕەیپکراوە (دەستدرێژی سێکسی کراوەتە سەر)، بەڵام بەبێ ئەوەی هاوسەرەکەی بکوژێت، ئەوێی جێهێشتووە. دوای ڕەیپەکە، لەگەڵ هاوسەرەکەی یەکدەگرێتەوە، بەڵام دوایی لە هۆش خۆی دەچێت، کاتێک بێدار دەبێتەوە هاوسەرەکەی بە مردوویی لە تەنیشت خۆی دەبینێتەوە، چونکە خۆی کوشتووە.\nئەو مەتەڵە فەلسەفییەی کە لەنێو کڕۆکی فیلمەکەی کۆروساوادایە پێشتر ڕوونبۆتەوە: چی دەبێت ئەگەر ئێمە لە ڕاستیدا نەزانین و نەتوانین ئەوە بگێڕینەوە کە ڕوودەدات؟ ئەگەر ئێمە هەر گێڕانەوەیەک لەبارەی جیهانی دەوروبەرمانەوە بەرهەمبهێنین، جیهانێک بێت لە خۆیدا، هەروەها گێڕانەوەی هەر کەسێک بەفراوانی لە هی ئەوانی دیکە جیاواز بێت، بەبێ ئەوەی بزانین لە بنەڕەتدا کامیان ڕاستەقینەیە؟\nتەنانەت زۆر سەرنجڕاکێشتر لە هەموو ئەوانە، گێڕانەوەی خودی ساموراییە کوژراوەکەیە کە دواتر ئێمە بەڕێی میدیەمێکەوە دەیبیستین: دوای ئەوەی تاجوومارۆ لەگەڵ هاوسەرەکەی دەخەوێت، چەتەکە داوای لێ دەکات ڕەدووی بکەوێت، ژنەکە قبووڵی دەکات بەڵام بە مەرجێک چەتەکە هاوسەرەکەی بکوژێت. بەڵام لەپڕ تاجومارۆ لای هاوسەری ژنەکە دەگرێت. بەجۆرێک خانمەکە ڕادەکات، چەتەکەش ساموراییەکە ئازاد دەکات و ئەوێ جێدەهێڵێ، پاشان ساموراییەکە خۆی دەکوژێت.\nکارەکتەرەکانی کورۆساوا لە هەمان جیهان دەڕوانن، بەڵام لەبەر هۆکاری مۆڕاڵی یان زانینمەند گێڕانەوەکانیان بۆ ئەوەی کە چی دەبینن، ئەوان جیهانی ناخەکی خۆیان دەبینن، ئەمەش دەبێتە هۆی ئەوەی مەحاڵ بێت بزانین جیهانی ڕاستەقینە چییە. پەیامی سەرەکی فیلمەکە ئەوەیە کە ئێمە لە بنەڕەتەوە بێتواناین لە ”گۆتنی هەقیقەت”.\nئەوەی دواتر دەیبیستین گێڕانەوەیەکی دیکەیە، واتا گێڕانەوەی داربڕەکە. ئەو گەواهی هەموو شتەکە بووە، بەڵام بۆ دادگەی ناگێڕێتەوە. ئەو دوای دادگاییەکە گێڕانەوەکەی خۆی پێشکەش دەکات لەژێر دەروازەی ڕاشامۆن: دوای ئەوەی تاجومارۆ لەگەڵ ژنەکە نووست، داوای لە ژنەکە کرد و لێی پاڕایەوە هاوسەرگیری لەگەڵ بکات. ئەم داوایە ژنەکەی نەبزواند، ئەو هاوسەرەکەی ئازاد کرد بۆئەوەی لە شەڕدا ڕووبەڕووی چەتەکە ببێتەوە. سامووراییەکە لەگەڵ تاجومارۆدا شەڕەشمشێر دەکات و دەکوژرێت.\nئەمە دوا گێڕانەوەیە، بەڵام ناتوانین بڵێین کە ڕاستەقینەکەیە. ئەگەر کەسانی دیکە گەواهی ڕووداوەکە بوایەن، ئەوا گوێبیستی گێڕانەوەی زیاتر دەبووین، هەر یەکێکیان لە ئەوی دیکە جودا دەبوون. لە ڕووی فەلسەفییەوە، ئەمە شتێکی نوێ نییە: لە هەڵوەشاندنەوەی هەقیقەت لە ”ویستی دەسەڵات”ی فریدریک نیتچەوە تا بیرۆکەی ڕیچارد ڕۆرتی کە هەقیقەت ”دروست دەکرێت لەبری ئەوەی بدۆزرێتەوە” بۆ ”چێکراوی کۆمەڵایەتی”ی هەموو شتێک لە سەردەمی ئێستاماندا، ئێمە ئاشنا بووین بە جیهانێک کە وەها دەردەکەوێ خۆی وازی هێناوە لە زانینی داخۆ هەقیقەت لە کوێیە. ڕەنگە لەسەر ئاستی مرۆیی پەیامەکەی بێزار (جاڕس)مان بکات، بەڵام فیلمەکەی کورۆساوا بەشداری گفتوگۆیەک دەکات کە هەنووکە بۆ ماوەیەکی درێژە لەنێو فەلسەفەی خۆرئاواییدا بەردەوامە.\nهەرچەندە، ڕەنگە تۆ بپرسیت، فیلمسازێک چی دەکات تاکو بەشداری دانوستاندنە فەلسەفەییەکان بکات؟ بەگوێرەی هێڵێکی هزرین کە لە پەراوێزدایە، بەڵام ڕۆژبەڕۆژ کاریگەری پتر دەبێت، کورۆساوا ڕێک ئەوە دەکات کە دەبێت هەر فیلمسازێکی چاک بیکات: وەها لە لێڕوانەر بکات ئەوە تێبپەڕێنن کە لەسەر شاشە دەیبینن، بەشداری پرسیارە گەورەکان بکەن سەبارەت بە دۆخی مرۆڤ، بەڕێی ئامرازە سینەماییەکانەوە بەدووی ئامانجە فەلسەفییەکان بکەون. لە ژیل دۆلۆز و ستانلی کاڤێلەوە بۆ ستیڤن مالهۆل و ڕۆبێرت سینەربرینک ئارگومێنتێک چێکراوە کە: فیلم دەتوانێت فەلسەفە بێت. لە ڕاستیدا، سینەما دەتوانێت خزمەتی فەلسەفە بکات نەک لە ڕۆڵێکی یاریدەدەر و لاوەکی-بۆ نموونە، بەڕێی دابینکردنی ”وێنەنموونە”ی کێشەی فەلسەفی لەنێو دانیشتنەکانی پۆلدا بەڵکو لە خۆیدا، لەتەک ئامرازەکانی خۆیدا، هەروەها بە شێوەیەک نەتوانرێ بۆ مێتۆدە ترادیسیۆنییەکانی فەلسەفە کورت بکرێتەوە. بەئاشکرایی، هەموو فیلمێک بەڕوونی فەلسەفی نییە، بەڵام هەندێکیان فەلسەفین، ئەمەش بەسە. وەک مالهۆڵ لە کتێبی ”لەبارەی فیلم” (٢٠٠١) دەبێژێ: ”ئەم چەشنە فیلمانە نە کەرەستەی خاوی فەلسەفە و نە سەرچاوەی ڕازاندنەوەی فەلسەفەن، ئەوان ڕاهێنانی فەلسەفین، فەلسەفە لەنێو کرداردا- فیلم وەک فەلسەفاندن.”\nفەیلەسوفان هیچ نین، ئەگەر ئارگومێنتڤان نەبن، لەبەرئەوە ”تێزە بوێر”ەکانی فیلم وەک فەلسەفە بەتەواوی گەمارۆدراون. هێڵی سەرەکی هێرشەکە لێرەوەیە، فیلم ناتوانێت فەلسەفە بێت، چونکە ناتوانێت لەتەک ئارگومێنتەکاندا خەریک بێت، کە فەلسەفە هەمیشە دەبێت ئەوە بکات، بەڵام فیلم لەتەک وێنەکان، سۆزەکان و بەم چەشنە شتانەوە خەریکە. بە جۆرێکی دی بێژین، فیلمسازان ناتوانن فەیلەسوف بن، چونکە ئەوان ناتوانن لەوە تێبگەن کە فەلسەفە بۆ ئارگومێنتچێکردن و پووچەڵکردنەوەی لەنێو دژە-ئارگومێنتدا پوخت دەبێتەوە. هەرچەندە، بەگوێرەی ئەم پێناسەیە، ژمارەیەکی زۆر لە فەیلەسوفانیش نابن بە فەیلەسوف: لەم پێناسەیەدا هیچ شوێنێک نە بۆ هێراکلیتوس یان دیۆگینس نە بۆ کۆنفۆشیۆس و نیتچە هەیە.\nسەرەڕای ئەوەی داخۆ فیلمەکان لەتەک هەندێ پێناسەی تەکنیکی فەلسەفەدا کۆکن، ئەو فاکتەی دەمێنێتەوە ئەوەیە ئەوان دەتوانن هەمان کاریگەری مەزن و هەمیشەیی ئیشە فەلسەفییەکانیان لەسەر ئێمە هەبێت: ڕاوەشاندن و بێدارکردنەوەمان، هەناسەی ژیانێکی نوێ لەنێو هۆشمان بدەین، کرانەوەمان بەڕووی ڕێگەی نوێی بینینی خۆمان و جیهانی دەوروبەرمان. لەنێو ئیشەکانی ئاندرێ تارکۆڤسکی، ئینگمار بێرگمان و کورۆساوادا پاکژێتی لێڕوانین، قووڵێتی وێنا و چۆنایەتی تێگەیشتن هەن کە هاوتای ئیشی فەیلەسوفە مەزنەکانن.\nهەرچەندە، گرنگترین پنت ئەوەیە فەیلەسوفان خوویەکی ناتەندروستیان بە هۆشەکێتییەوە گرتووە، بۆیە فیلمسازان دەتوانن ئەوان فێری واتای مرۆڤبوون چییە بکەن: لەبارەی شێوازە نالەبارەکانی ژیانمان، لەبارەی چۆن ئێمە دەشێ ناڕاستگۆ و فریودەر بین، ئاڵۆز و بەتەواوی ناهۆشەکی بین. ئێمە بە هەمان شێوەی هۆش بەڕێی سۆزەکان و هەستە بەهێزەکانیشمانەوە دەبزوێنرێین، ئێمە وێناندنی ئەفسانەیی بە هەمان شێوەی هزرینی ئارگومێنتمەند بەکاردەهێنین. بۆیە، فەلسەفە گەرەکە لەبەر سوودی خۆی لەگەڵ پێناسەکانیدا پتر بەخشندەتر بێت و لە پەیوەندی لەگەڵ کایەکانی دیکەدا کەمتر فیزدار بێت. بۆ نموونە، فەلسەفە لە فیلمەوە دەتوانێ فێری زۆر شتی سوودمەند بێت -هەستی دۆستانەی مرۆڤ، گرنگێتی جڤاکی، شێوازە ڕاستەوخۆکانی ئاخافتن لەگەڵ دڵی مرۆڤدا- ئەو شتانەی کە لەنێو دەقە فەلسەفەییەکاندا بوونیان نییە.\nڕاشامۆنی کورۆساوا ڕێک ئەمە دەکات. فیلمەکە نەک تەنیا ئەو بیرۆکە کۆنە تژیتر دەکات کە هەقیقەت مرۆڤ دروستی دەکات، بەڵکو بیرۆکەکە دراماتیزە و بەهێزتر دەکات بە شێوەیەک کە فەلسەفە بەتەنیا ناتوانێ ئەمە بکات. بەڕێی گێڕانەوە، ستایلی فیلمسازاندن، پێرفۆرمانس، شوێن-دۆخی نواندن و هاوشێوەکانیان، ئێمە تێدەگەین کە نەتوانینی تێگەیشتن لە هەستی ڕاستەقینە چییە: چیرۆکە هاڤڕکێکان بەشێوەی فلاشباک دەگێڕدرێنەوە، کە کێشەیەکی کڕۆکیی هەقیقەت پەیوەست بە یادەوەری و لەبیرچوونەوە، بیرهاتنەوە و هەڵەبیرهاتنەوە دەهێنێتەگۆڕێ. لەکاتی بارانێکی بەردەوامدا ڕووداوکە بیردەهێنرێتەوە و دووبارە دەگێڕدرێتەوە: وەک ئەوەی هەموو شتێک لەم جیهانەدا-ڕیالێتی(داکەوت)، هەقیقەت، خۆمان- بووبێت بە ئاو؛ گێڕانەوەی بیرهاتنەوەکە لە شوێنێکی وێرانەدایە، پەرستگەیەکی داڕووخاو-بیرهێنانەوەیەک، ئەگەر کەسێک گەرەکی بێت بزانێت، کە داخۆ ‘خوا مرد’وە یان لایەنی کەم زۆر بێدەنگە. لە دادگەدا، ئێمە هەرگیز ڕووخساری دادیارەکان نابینین، تەنیا هی ئەوانە دەبینرێ کە دەهێنرێنە بەردەم دادگە بۆ ئەوەی گەواهی توندی زۆر دژبەیەک بدەن: ئەوان بۆ ئێمە دەئاخڤن- ئێمە دادیارەکانین، ئێمە دەبێ لە هەموو شتێک تێبگەین؛ پاشان گرتەی ڕاستەوخۆی ڕووەو خۆر هەن، کە هەستێکی هەمیشەیی کوێرێتی و ونبوون دەهێنێتەگۆڕێ. هەموو ئەمانە تەنیا بەهێزی ئەو تێگەیشتنە قووڵتر دەکەنەوە کە ئێمە بینیمان -کۆتایی توانستی گۆتنی هەقیقەت- تراژیدییەکی شێوە گەردوونییە. ماتەمگێڕانی مۆنکە بودییەکە لەبیرنەکراوە:\nجەنگ، بومەلەرزە، باهۆز، ئاگرکەوتنەوە، برسێتی، تاعوون. ساڵ بە ساڵ، جگەلە هەژەند هیچ شتێکی دی نییە. چەتەکان هەموو شەوێک بەسەرماندا دەدەن. زۆر پیاوم بینیوون کە وەکو مێروو کوژراون، بەڵام هەرگیز چیرۆکی وەک ئەمە ترسناکم نەبیستووە. بەڵێ، زۆر ترسناک. سەرەنجام ئەم جارە، ڕەنگە باوەڕم بە ڕۆحی مرۆڤ بدۆڕێنم. ئەمە لە چەتەکان، تاعوون، برسێتی، ئاگرکەوتنەوە و جەنگەکان خراپترە.\nبێگومان، هەموو ئەمانە ”تەنیا فیلمێک”ن. هەروەها، یاریکردن بەم بیرۆکەیە کە هەقیقەت چێکراوی مرۆڤە، کە هەموو شتێک بێکوتایی دەتوانرێ بونیادبنرێت و هەڵبوەشێنرێتەوە، زۆر شادیهێنەرە. بەڵێ، زۆر شادیهێنەر. بەڵام کاتی لێپێچینەوە ڕەنگە زووتر لەوەی ئێمە چاوەڕێمان دەکرد گەیشتبێت. بۆیە کاتێک حکومەت پاڵمان دەنێ بۆ قبووڵکردنی درۆکان نەک وەکو درۆ بەڵکو وەک ”هەقیقەتی ئەلتەرناتیڤ”، ئێمە دەزانین کە پێودانگەکەمان هیچی دیکە ڕۆرتی یان نیتچە نییە، بەڵکو ڕۆمانی ١٩٨٤ (١٩٤٩)ی جۆرج ئۆرویلە. ئیدی ئەمەیان چیرۆکێک نییە بیخوێنینەوە، بەڵکوو ئێمە تێیدا نیشتەجێبووین.\nئێمە لایەنی کەم دەبوو پێشبینی هاتنی ئەمەمان بکردبووایە. سەرەڕای هەموو شتێک، ڕاشامۆن بێدارکردنەوەی زۆر بە ئێمە دادەت.


Pordenone vs. Matelica Calcio لیڤۆرنۆ vs. فێرالپیسالۆ گوبیۆ vs. Nuova Monterosi Matera vs. کاسێرتانا Calcio Padova vs. Rende تراپانی vs. پۆگانێسی Giana Erminio vs. ئالبینۆلێفی لێچی vs. Pol. Ciliverghe Mazzano نیوڤا کۆسێنزا vs. ئالێساندریا یوڤی ستابیا vs. باسانۆ ڤێرتوس\n28/01/18 SEC Rende 0 - 1 لێچی بینینی ڕووداوەکان زانیاری زیاتر لەسەر ئەم یارییە\n04/02/18 SEC لێچی 3 - 1 کاتانزارۆ بینینی ڕووداوەکان زانیاری زیاتر لەسەر ئەم یارییە\n09/02/18 SEC Bisceglie 1 - 2 لێچی بینینی ڕووداوەکان زانیاری زیاتر لەسەر ئەم یارییە\n14/02/18 CIC لێچی 0 - 2 نیوڤا کۆسێنزا زانیاری زیاتر لەسەر ئەم یارییە\n18/02/18 SEC Sicula Leonzio 0 - 0 لێچی زانیاری زیاتر لەسەر ئەم یارییە\n25/02/18 SEC لێچی 16 : 30 یوڤی ستابیا زانیاری زیاتر لەسەر ئەم یارییە\n04/03/18 SEC Akragas - لێچی زانیاری زیاتر لەسەر ئەم یارییە\n11/03/18 SEC لێچی - Matera زانیاری زیاتر لەسەر ئەم یارییە\n18/03/18 SEC نیوڤا کۆسێنزا - لێچی زانیاری زیاتر لەسەر ئەم یارییە\n21/03/18 SEC لێچی - ف. ئاندریا زانیاری زیاتر لەسەر ئەم یارییە\n21/01/18 SED کاراڤاگیس 1 - 0 Pol. Ciliverghe Ma… زانیاری زیاتر لەسەر ئەم یارییە\n28/01/18 SED Pol. Ciliverghe Ma… 1 - 2 لومێزانی زانیاری زیاتر لەسەر ئەم یارییە\n04/02/18 SED Ciserano 2 - 0 Pol. Ciliverghe Ma… زانیاری زیاتر لەسەر ئەم یارییە\n11/02/18 SED Pol. Ciliverghe Ma… 1 - 1 Scanzorosciate زانیاری زیاتر لەسەر ئەم یارییە\n18/02/18 SED Bustese Milano City 0 - 2 Pol. Ciliverghe Ma… زانیاری زیاتر لەسەر ئەم یارییە\n21/02/18 SED Pol. Ciliverghe Ma… 14 : 30 پێرگۆلێتیس زانیاری زیاتر لەسەر ئەم یارییە\n25/02/18 SED Trento 14 : 30 Pol. Ciliverghe Ma… زانیاری زیاتر لەسەر ئەم یارییە\n04/03/18 SED Pol. Ciliverghe Ma… 14 : 30 Levico زانیاری زیاتر لەسەر ئەم یارییە\n25/03/18 SED Darfo Boario 15 : 00 Pol. Ciliverghe Ma… زانیاری زیاتر لەسەر ئەم یارییە\n29/03/18 SED Pol. Ciliverghe Ma… 15 : 00 لێچۆ زانیاری زیاتر لەسەر ئەم یارییە


سەرۆكی هاوپەیمانیی فەتح داوا لە لایەنەكان دەكات کاروبارەکان بۆ دادگا و ئەو لیژنە ھونەرییانە بەجێبھێڵن کە دروستکراون بۆ یەکلاییکردنەوەی ئەو ڕووداوانەی بەمدواییە ڕوویانداوە و دۆخەکەش لەڕووی میدیاییەوە ھێوربکەنەوە.\nهادی عامری، سەرۆكی هاوپەیمانیی فەتح لە ڕاگەیەندراوێكدا ئاماژەی بەوەكردووە، “داوا لە ھەموو لایەنەکان دەكەم کاروبارەکان بۆ دادگا و ئەو لیژنە ھونەرییانە بەجێبھێڵن کە دروستکراون بۆ یەکلاییکردنەوەی ڕووداوەكانی ئەمدواییە ڕوویانداوە، لەوانەش بە ئامانجگرتنی خۆپیشاندەران و ھێرشکردنەسەر ماڵی مستەفا كازمی سەرۆک وەزیران”.\nعامری باسی لەوەشكردووە، “هەمووان متمانەمان بە دادگا و داپەروەری هەیە، بۆیە هیوادارین هەمووان پابەندبین بە هێوركردنەوەی دۆخەكە، چونكە عێراق بەرگەی گرژیی زیاتر ناگرێت”.\nسەرۆكی هاوپەیمانیی فەتح دەشڵێت، پارێزگاری لە ئاسایشی عێراق بەرپرسیارێتیی هەمووانە.\nئەم قسانەی ھادی عامری دوای سەردانەکەی ئیسماعیل قائانی فەرماندەی فەیلەقی قودسی سوپای پاسدارانی ئێران بۆ بەغداد دێت لەدوای هێرشكردنەسەر ماڵی مستەفا كازمی سەرۆك وەزیرانی عێراق.\nهێرشكردنەسەر ماڵی مستەفا كازمی\nپاڵەوانێتیی فۆرمولا 1 بەرەو کۆتایی دەچێت و مێرسیدس لە مەترسیدایە\nعێراق پارە دەداتە ئەو كۆچبەرانەی لە بیلاڕوسیا و پۆڵەنداوە دەگەڕێنەوە


ئەمریکا ئیتر ناتوانێ نێوەندگری ئاشتی بێت - IUVMPRESS\nعەباس لە لێدوانێکدا پاش ڕاگەیەندرانی بڕیاری ترەمپ سەبارەت بە شەرعییەت دانان بۆ قودس وەکوو پێتەختی ئیسراییل وتی: ئەم بڕیارە جێی داخ و مەخابنە و بە هیچ لەونێ قەبووڵ کردنی گونجاو نییە و هەموو هەوڵەکان بۆ ئاشتی پووچەڵ دەکاتەوە.\nسەرۆکی پێکهاتەی خۆبەڕیوەبەری فەلەستین وتیشی: ئەو کارەی ترەمپ بە مانای ئەوەیە کە ئەمریکا بە کردەوە وازی هێناوە لەو دەورەی کە لە سالانی رابردوودا بۆ پشتیوانی کردن لە پرۆسەی ئاشتی گێڕاویەتی.\nهەروەها کەناڵی تەلەڤزیۆنیی ئەلعالەمیش رایگەیاندووە: لقی سەربازیی بزووتنەوەی فەتح داوای لە هەموو گرووپە فەلەستینییەکان کردووە ڕیزەکانیان بۆ دەسپێکردنی ڕزگار کردنی تۆکمە و تەواوی قودس و فەلەستین یەکخەن.\nگوردانەکانی ئەلئەقسا هەروەها داوای لە ڕێکخراوی رزگاریدەری فەلەستین و کادێری سەرکردایەتیی ئەم ڕێکخراوەیە کردووە کە پێکهاتەی خۆبەڕێوەبەر هەڵوەشێنێتەوە و هەروەها هەموو ڕێککەوتنەکان لەگەڵ ڕژێمی داگیرکەری زایۆنیش پووچەڵ کاتەوە.\nسەرۆک کۆماری ئەمریکا ڕۆژی چوارشەممە وێڕای نەیارەتیی بەربڵاوی ناوچەیی و جیهانی ڕایگەیاند: ئەمریکا شەرعییەت دادەنێ بۆ قودس وەکوو پێتەختی ئیسراییل.\nترەمپ داوای لەوەزارەتی دەرەوەی ئەمریکایش کرد تا هەنگاوە بەراییەکانی گواستنەوەی باڵیۆزخانەی ئەمریکا لە تێلاڤیڤەوە بۆ بەیتولموقەدەس هەڵگرێ.\nسیناتۆرێکی ئەمریکی هەڕەشەی تۆڵەسەندنەوە لە نەتەوە یەکگرتووەکان دەکات\nیدیعوت ئاحارنوت: ئەمریکا، یارمەتی مالیی بە دامەزراوەی خۆبەڕێوەبەریی بڕیی


عیراق بۆ ئەمریكا: عیراق گۆڕەپانی ململانێ و ناكۆكییەكان نییە – تۆڕی میدیایی خەڵک\n2019/08/24 - 10:37 AM\nوەزیری دەرەوەی عیراق بە باڵیۆزخانەی ئەمریكای لە عیراق ڕاگەیاندووە، عیراق گۆڕەپانی ململانێ و ناكۆكی نییە، بەڵكو بۆ بونیادنان و گەشەسەندنە.\nوەزارەتی دەرەوەی عیراق لە ڕاگەیەندراوێكدا ئاماژە بۆ ئەوە دەكات، محەممەد حەكیم وەزیری دەرەوەی عیراق بانگهێشتی براین ماكفیترەز كاربەدەستی كاروباری باڵوێزخانەی ئەمریكا لە بەغدا كردووە و لە كۆبوونەوەیەكدا تاوتوێی دۆخی عیراق بە گشتی و تەقینەوەكانی ئەم دوایەی بارەگاكانی حەشدی شەعبیان كردووە.\nلە ڕاگەیەندراوەكەدا هاتووە، وەزیری بەرگری عیراق ئاشكرایكردووە، وڵاتەكەی گۆڕەپانی ململانێ و ناكۆكی نییە، بەڵكو بۆ بونیادنان و گەشەسەندنە.\nئاشكراشیدەكات، وەزیری بەرگری عیراق داوای لە بەرپرسەكەی ئەمریكا كردووە پابەندبێت بە جێبەجێكردنی ڕێككەوتننامەی شەراكەتی ستراتیژی نێوان عیراق و ئێران لە ڕووی ئەمنی و ئابوورییەوە.\nلە چەند ڕۆژی ڕابردوودا چەند بارەگایەكی حەشدی شەعبی تەقێندرانەوە و حەشدی شەعبیش لە ڕاگەیەندراوێكدا ئیسرائیلی بە ئەنجامدانی ئەو تەقینەوانە تۆمەتبار كرد.\nنزیكەی سێ ساڵ بەسەر كۆنترۆڵكردنەوەی تەواوی موسڵدا تێپەڕ دەبێت، هێشتا مەڵبەندی حەوتی یەكێتی لە دەرەوەی موسڵە و ئیش و كارەكانی نەگەڕاندووەتەوە بۆ سەنتەری شارەكە.\nغەیاس سورچی، بەرپرسی ڕاگەیاندنی مەڵبەندی یەكێتی لە شاری موسڵ بە (خەڵك)ی ڕاگەیاند، یەكێتی لە دەوروبەری موسڵ كۆمیتەی هەیە و لە شەنگالیش مەڵبەندی هەیە، بەڵام مەڵبەندی موسڵ لە شێخانە و نەبراوەتەوە بۆ ناو شاری موسڵ.\nوتیشی”بڕیاربوو بگەڕێنەوە بۆ ناو شاری موسڵ، بەڵام كۆنگرەی بەسەرداهات و ئێستا بڕیارەكە لای برادەرانی ئەنجومەنی گشتییە، بەڵام لە كۆتاییدا هەر دەبێت بگەڕێنەوە بۆ موسڵ”.\nهەر لە قسەكانیدا ناوبراو ڕونیكردەوە، لە ڕۆژئاوای دیجلە، حەمدانییە و بەرتەڵە و تەواوی ئەو ناوچانەی بەدەست حەشدی شەعبییەوەن كۆمیتەیان هەیە.\n2020/01/22 - 11:11 AM\nناوەندی سەركردایەتی هێزەكانی ئەمریكا كە بنكەی سەرەكی لە ئەڵمانیایە ڕایگەیاند، لە هێرشەكەی 8ی مانگدا 11 سەربازی ئەمریكا لە بنكەی سەربازی عەین ئەلئەسەد برینداربوون.\nماڵپەڕی”سی.ئێن.ئێن” بڵاوی كردەوە، بریندارەكان براون بۆ نەخۆشخانەیەكی سەربازی و چارەسەری پێویستیان وەرگرتووە.\nهەروەها باس لەوەشكراوە، هیچ سەربازێك گیانی لەدەستنەداوە، بەڵام زیانی ماددی زۆری لێكەوتووەتەوە.\nڕۆژی 3ی ئەم مانگە، فڕۆكەیەكی بێفڕۆكەوانی ئەمریكا لە بەغدا قاسم سولەیمانی كوشت و پێنج ڕۆژ دواتریش ئێران بە 22 موشەك دوو بنكەی سەربازی ئەمریكای لە عیراقدا كردەئامانج.


هەرێم كەمال ئاغا: نەوت بۆ خۆشگوزەرانی خەڵكی كوردستان نەبێت بۆ چیمانە؟ – Knwe.org\nسەرەکی » چاوپێکه‌وتن » هەرێم كەمال ئاغا: نەوت بۆ خۆشگوزەرانی خەڵكی كوردستان نەبێت بۆ چیمانە؟\nدیدار: كاوە عەزیز حەمەد\nپێدەچێت پشكی هەرێم لەبودجەی گشتیی عیراق مشتومڕی زۆری لەبارەوە بكرێت، جارێ دیار نییە چۆن لەناو قانونی بودجەی ئەمساڵ جێی دەكرێتەوە، یان هەرێم لەگەڵ بەغدا دەتوانێت رێكەوێت و مووچە و شایستەداراییەكانی هەرێم دابین بكرێت؟ ئەمانەو پرسیاری دیكەمان لە هەرێم كەمال ئاغا ئەندامی ئەنجومەنی سەركردایەتی یەكێتیی نیشتمانیی كوردستان و ئەندامی پەرلەمانی عیراق كردووە.\n*دۆخی ئێستای هەرێم كاریگەری و رەنگدانەوەی لەسەر توانای كورد لە بەغدا هەیە؟\n– هێزی كورد لە بەغدا لە یەكبوونیەتی یان لەیەكبوونی هێزە كوردستانیەكانە. چەند هەرێمی كوردستان بتوانێت یەكڕیزی ناوماڵی كوردی بپارێزێت، ئەوەندە رەنگدانەوەی دەبێت لەسەر توانای كورد لە بەغدا، ئەمە معادەلەیەكە غەڵەت قبوڵ ناكات. ئەو یەكڕیزییەی كە پێویستە لە كوردستان هەبێت بوونی نییە، بەداخەوە بەهۆی كۆمەڵێك ناعەدالەتی و بارودۆخ كە ئێستا كاتی باسكردنی نییە. ئەو بارودۆخەی باس دەكرێت لەبەغدا رەنگی نەداوەتەوە، بەڵام هێشتا ئەو یاسایانەی یان هەموو ئەو بابەتانەی كە رەهەندی نیشتمانیی هەبووە، هەموو لایەنە كوردییەكان لەسەر ئەوە كۆدەنگیی هەبووە، بۆ نموونە؛ ئەو (دەق)ەی كە حكومەتی هەرێمی كوردستان لەگەڵ بەغدا رێكەوتوون خراوەتە ناو پرۆژەی بودجەی ئەمساڵ، چونكە لەبەرژەوەندیی خەڵكی كوردستانە، لە قازانجی موچەخۆر و جوتیاران و ئابووری خەڵكی كوردستانە. ئێمە بەهەموو لایەنەكان رازین ئەو دەق-ە لەناو پرۆژە قانونی بودجەی 2021 بچەسپێنرێت، بەڵام بەداخەوە ئەوەی ئێستا دەبیندرێت پێدەچێت بەوشێوەیە لەناو پەرلەمان بۆمان نەچێتەسەر كەلایەنە كوردستانییەكان لەسەری كۆكن یان جۆرێك لەكۆدەنگی لایەنە كوردستانییەكانی لەسەرە.\n*كەوایە هێزی كورد وەكو جاران نەماوە و سازانی نیشتمانی نەماوە؟\n– بۆ ئەوەی وەڵامێكی وردی پرسیارەكەت بدەمەوە، بێگومان ئەوەی كە لەبەغدا ئێستا هەیە جیاوازە لەگەڵ ئەوەی رابردوودا بەتایبەتی سەردەمی سەرۆك مام جەلال. كاریزمای ئەو سەركردە مەزنە و رابردووی ئەو و پەیوەندییەكانی ئەو هەروەها قۆناغەكەی ئەو و پەیوەندییەكانی عیراق و بارودۆخی ئەوكاتەی كۆمەڵگای نێودەوڵەتی ئەو سەردەم زۆر جیاوازبوو.\nلەو سەردەمە بەهۆی سەنگ و حیكمەتی جەنابی مام جەلال، عیراق دەیتوانی هاوسەنگییەكانی هەرێمەكە رابگرێت، بەڵام ئەمڕۆ عیراق نەیتوانیوە بەهۆی كۆمەڵێك بارودۆخ وەك ئەو سەردەمە ئەو هاوسەنگییە رابگرێت بۆ نموونە؛ لەو ململانێیەی ئەمریكا ئێران نەیتوانییوە بێلایەن خۆی بپارێزێت.\nئەمڕۆ نوێنەرایەتی باڵیۆز و دیبلۆمات و نێردەی وڵاتان لە عیراق بە ئامانج دەگیرێن، هێزەكانی هاوپەیمانان بە ئامانج دەگیرێن، سەفارەتەكان بەتایبەت ئەمریكا هەفتەی جارێك دووجار بە ئامانج دەگیرێن! هەموو ئەوانە وایكردووە عیراق ئەو متمانەیەی جارانی نەمێنێت لە كۆمەڵگەی نێودەوڵەتی! كاریگەریی زۆر زۆرخراپی لەسەر عیراق كردووە، لەسەر ئایندە و ئاراستەی سیاسەتی بێلایەنەی عیراق كردووە كە رەنگدانەوەی هەبێت .\nئەمەی باسی دەكەم لەكاتێكدایە كە هاوپەیمانان بە هەموو توانایان هاوكاری عیراق دەكەن لە ئاسمان لە زەوی بۆ گەشەكردنی سوپای عیراق، لە تێكشكاندنی داعش، كەچی شەوانە موشەك باران دەكرێن، بە ئامانج دەگیرێن! هەموو ئەوانە وایكردووە ئەو متمانەیەی عیراق لەگەڵ كۆمەڵگەی نێودەوڵەتی و لەگەڵ هاوپەیمانان لاواز بێت و وەكو جاران نەبێت. بێگومان لەداهاتووشدا ئەگەر بەو ئاراستەیە بەردەوام بێت خراپتر دەبێت.\n*ئەی لەرووی ئابورییەوە دەگوترێت عیراق لەبارودۆخێكی باشدا نییە؟\n– ئەمڕۆ عیراق لە رووی ئابوورییەوە لە قەیرانێكی قوڵدایە، نەیتوانیوە گەندەڵی بنبڕبكات، نەیتوانیوە دادپەروەریی تەواو دابین بكات، نەیتوانیوە چەك لەدەستی میلیشیاكان دەربهێنێت و تەنها لای دەوڵەت بێت! عیراق نەیتوانیوە هەموو ئەوانەی ئاماژەم پێدا بەدیبێنێت. دەبینین ئێستا چەندین گرووپ بە ئاشكرا كونسولگەر و باڵیۆز و بارەگای نوێنەرایەتییەكان دەكەنە ئامانج كە لە رووی عورف و یاساوە دەبێ دەوڵەت پارێزگاریان بكات، بەڵام تا ئێستا ناتوانێ بیكات، كەوایە عیراق لاوازە.\nئێمەش وەك كورد لەعیراق لەچوارچێوەی ئەو سیاسەتە بێگومان زیانمان بەركەوتووە، واتە بەهۆی پرسی هاوسەنگی ئیقلیمی و نێودەوڵەتی زیانی بەربكەویت، بەڵام لەبیرمان نەچێت ئێمە نەمانتوانیوە كۆمەڵێك بابەتی گرنگ هەیە وەك پێویست كاری لەسەر بكەین كە ببێتە مایەی بەهێزبوونمان. دەبینین كەمووكوڕییەكانی ئێمە لە هەرێمی كوردستان لە مەلەفی نا شەفافی نەوت و كۆمەڵێك شتی دیكە وایكردووە كە رەنگدانەوەی خراپی هەبێت لەسەر رەوشی كورد لەبەغدا و وایكردووە زیاتر بیانو بدەینە دەست حكومەتی فیدڕاڵ.\n*ئێستا لەبەغدا نەك سازان و تەوافوق نەماوە، بەڵكو گروپی زۆر توندرە و بەرامبەر كورد پەیدابوون، دژایەتیكردنی كورد بەكاردێنن بۆ موزایەدەی سیاسی؟ هۆكاری دروستبوونی ئەو ئاراستەیە چییە؟\n– بێگومان خراپە لەسەر بنەمای دژایەتی كردنی كورد موزایەدەی سیاسی بكرێت، واتە لەڕێی دژایەتیكردنی كورد بتەوێ دەنگ بەدەستبێنیت، بەڵام ئەمانەش دەرئەنجامن، بۆ نمونە: لەوانەیە سەبارەت بەدۆسیەی نەوت زۆرمان لەبارەیەوە وتبێت، لە پێناو ئابووری كوردستان لە پێناو ئابوورییەكی باش و خۆشگوزەرانی خەڵكی كوردستان، بەڵام ئایا مەلەفی نەوت نەبۆتە داڕمانی متمانەی جەماوەر و حكومەتی هەرێم؟ هەرێم و حكومەتی بەغدا و حكومەتی هەرێم و كۆمەڵگای نێودەوڵەتی، یان حكومەتی هەرێم لەگەڵ هەموو دۆست و ناحەزەكانیشی نەبۆتە كارتێك بەدەستیانەوە؟\nئایا ئەم نەوتەی ئێستا كە ئاماژەم پێدا كە هەموومان چاوەڕێی ئەوە بووین ببێتە هۆكاری پێشخستنی كوردستان، بەڵام ئەگەر نەوت لەپێناو بوژانەوەی ئابووری نەبێت، لە پێناو خوشگوزەرانی خەڵكی كوردستان نەبێت، نەوت كارتێكی سیاسیی بەهێز نەبێت، ئەی بۆ چیمانە؟ قازانجی نەوتی كوردستان بچێتە خەزێنەی ناحەزانی كورد بۆ چیمانە؟ ئینجا ببێتە هۆكارێكی سەرەكی بۆ كێشەی گەورە لەگەڵ حكومەتی فیدڕاڵی بۆچیمانە؟ هەموو ئەوانە بە راستی وایكردووە كە رێگەخۆشكەر بێت بۆ دروستبوونی ناسەقامگیریی و بۆ ناداپەروەریی، ئەمانە وایكردووە رەنگدانەوەیەكی خراپی هەبێت لەسەر شەقامی عیراقیی.\nلە لایەكی ترەوە بێ ئەزموونییە، خەڵك لەبەغدا لەوانەیە گرەو لەسەر دژایەتی كورد بكات، خۆی بكاتە پاڵەوان لەپێناو دەنگ بەدەستهێنان لەهەڵبژاردن، ئەمەش بێگومان خراپە. بێگومان هەندێك دۆسیە لەكوردستان زیانی پێگەیاندوین، ئێمە رەخنەمان گرتووە لەحكومەتی هەرێم و حكومەتەكە هی خۆمانە، باشترە چارەسەری بكەین، بەڵام ئەگەر رووبەرووی نەبینەوە و چارەسەری نەكەین ئەكید لەداهاتوودا زیانی زیاترمان پێدەگەینێت، تەنانەت ئەم كیانەی هەمانە زیانی گەورەی بەردەكەوێت.\n*نەمانی متمانەی نێوان هەرێم و بەغدا سەبارەت بە بەیەكەوە كاركردن و چارەسەركردنی كێشەو گرفتەكانی نێوانیان، زیانی گەورەی بەكورد نەگەیاندووە؟\n– بێگومان زەرەرێكی زۆری لە كورد داوە و ئەو دەستكەوتانەی كە هەشمانن لەمەترسیدان! ئێستا مەترسی لەسەر ئەو دەستكەوتانەیە كە لە دەستور چەسپێنراوە و بەدەستمان هێناوە، یان ئەوانەی دەمانەوێ بەدەستی بێنین ئیدی بەیەكجاریی لەبارببرێت، بۆنمونە مادەی 140 و شایستە داراییەكانی هەرێمی كوردستان و شایستەكانی هێزی پێشمەرگە و دەسەڵاتەكانی هەرێم بەپێی دەستور و ..تد .\nتەماشاكە ئێستا گەورەترین مەترسی لەسەر بەغدا و ناوچە كێشە لەسەرەكان تیرۆرە، بەڵام بەهۆی نەبوونی متمانە و نەبوونی هەماهەنگی و بەیەكەوە كاركردن، عیراق ئامادە نییە هێزی پێشمەرگە بێنە ناوچەكە بۆ پارێزگاریكردنی ناوچەكەو پاراستنی خەڵكی ئەو ناوچانە كە زۆرینەیان كوردن، یان لانی كەم هەماهەنگی بكەن لەدانانی خاڵی چاودێریی یان هێزی هاوبەش پێكبێنن.\n*سەبارەت بە بودجەی هەرێم پێتوایە رێكەوتن بكرێت؟\n– گفتوگۆكان بەردەوامە، بەڵام تا ئێستا وەك ئاماژەم پێدا گرفت و جیاوازیی بۆچوون لەناو پەرلەمان بوونی هەر دەبێت و ئاساییە، رەنگە ئەوەی ئێمە دەمانەوێت نەتوانرێت لەناو قانونەكە بچەسپێنرێت، بەتایبەت لایەنە شیعەكان چەند گروپێكن و پێم وانیە ئاسان بێت وەكو ساڵان بتوانین تێیپەڕێنین. ئەمە پێویستی بەرێككەوتنی هەرێم و بەغدا هەیە و بەشێك لەرێككەوتنەكە تەكنیكیەو بەشێكیشی سیاسیە. رووە تەكنیكیەكە ئەوە پێویست دەكات هەردولا لەسەری رێككەون، دیوە سیاسیەكەش بێگومان هیمەتی گەورەی دەوێت و لانیكەم پێویست دەكات كوتلە كوردستانییەكان بەیەكەوە كاربكەن و هاوڕابن و هەموو بەشداربن لەداڕشتن و چەسپاندنی خواستی كورد لەبودجەی ئەمساڵ.\nئێمە وەك یەكێتیی نیشتمانیی كوردستان لەگەڵ ئەوەین رێكەوتن لەگەڵ بەغدا بكرێت و شایستە داراییەكانی هەرێم مسۆگەربكرێت بەتایبەت لەپێناو دابینكردنی موچە و قوتی خەڵكی كوردستان و هەروەها ئەگەر بەشی هەرێم لە بودجەی عیراق دیاریی بكرێت ئەوا بەشێك لەداهاتی هەرێم دەزانرێت و روون دەبێت.\n*خەڵكی كوردستانیش چیتر خەمی موچەیان نابێت.؟\n– بێگومان فەرمانبەران و موچەخۆران چیتر بەدوو مانگ جارێك یان لانی كەم خەمی سەرەمانگانی موچەكانیان نابێت، هەروەها حكومەتی هەرێم سودمەند دەبێت لەو قەرز و داهاتانەی عیراق لەغەیری نەوت دەستی دەكەوێت. ئێمە وەك یەكێتیی نیشتمانیی كوردستان نامانەوێ هاوڵاتیانی كوردستان یان موچەخۆرانی كوردستان ببنە قوربانی سیاسەتی نەوت و ئەو كێشانەی لەنێوان هەرێم و بەغدا هەیە. هەروەك پێمانوایە پێویست دەكات هەموو لایەنە سیاسیەكانی هەرێم بەتایبەت ئەوانەی لەبەغدا هەن بەشداربن لەداڕشتنی هەڵوێست و سیاسەتی هەرێم بەرامبەر بەغدا، واتە لایەنە سیاسیەكانی كوردستان بەشێك بن لەبڕیاردان و هەموو بەیەكەوە بەڵكو كاریگەرییەكان زیاتر ببێت.\n707 جار بینراوە


چەند سەرنجێکم لەسەر دۆخی عێراق\nیەکەم، زۆرینەی خەڵك، بە تایبەتی لاوان نازانن چییان دەوێت، بەڵام دەزانن کە بێزارن و هیچ داهاتویەک نابینن.\nدووەم، نوخبەی سیاسی حاکم کە جودایە لە نوخبەی سیاسی دەسەڵاتدار دەزانێت چی دەبێت بکرێت بەڵام نە پێی دەکرێت و نە دەهێڵن بیکات، بۆیە هەمو هەوڵی بۆ مناوەرەیە.\nسێیەم، ئابوری نەوت لە عێراقدا گەشتە بن بەست، ئەمە بۆ کوردستانیش ڕاستە، بەڵام نەوت کۆمەڵگای عێراقی گۆڕی، بۆ کۆمەڵگای شاریی، کە ئێستا سەرەتای قەیرانەکانی سەرهەڵئەدات. شۆرشی ئێرانی هەمان بنەمای هەبوو.\nچوارهەم، خەڵک بە ئاگان، بەڵام بێدیدن.\nپێنجەم، ئەوەی پێشکەش دەکرێت لە گۆڕینی دەستەی هەڵبژاردن و تەنانەت ئەنجامدانی هەڵبژاردن، هیچ لە دۆخەکە ناگۆڕیت. زیاتر لە دە ملیون کەس هەیە دەترسێت لە داهاتوی و نائومێدە. هیچ هەنگاوێکی خێرا نیە بتوانێت چارەسەری ئەم دۆخە بکات.\nشەشەم، زۆرینەی داهاتی عێراق یان دەدزرێت یان دەچێت بۆ کەرتی ئاسایش و سەربازی، کە دوو کەرتی بێ بەرهەمن، لە ئەنجامدا هیچ داهاتێک نیە بۆ بونیادنانی ئابورییەکی نوێ.\nحەوتەم، هیچ وڵاتێکی دەوروبەر نایەوێت عێراق بەهێزبێت.\nهەشتەم، حکومەت کە لە ژێر فشاردایە، هیچ نیە جگە لە قاوغێکی بەتاڵ بۆ پێکەوەگرێدانی بەرژەوەندیەکانی کۆمەڵێک هێز کە هیچ دیدێکیان نیە بۆ عێراق.\nدەکرێت دروشم و سیمبولەکان ئاماژەیەکی باش بن بۆ خوێندنەوەی هەڵبژاردنەکان. زاڵترین سیمبول، ئاڵای عێراقە. ئەمە لە لایەک وەها دەخوێنرێتەوە کە گەشەی ناسیونالیزمی عێراقیە. ئەم ناسیونالیزمە تێکەڵە بە کۆمەڵێک بەهای سەدە تاریکەکان لە حوکمی ئاین و تێنەگەیشتن لە دەوڵەت و جیوپۆلەتیک و چیەتی عێراق. بەڵام لە هەمانکاتدا ئەم ئاڵا هەڵکردنە ئاماژەیەکی ڕونە بۆ نەبونی عێراق. ئەگەر عێراق هەبێت ئەوا پێویست بە داکۆکیکردن ناکات. خەڵك لە ڕێگای هەڵکردنی ئاڵای عێراقەوە داوای هاتنە بونی عێراق دەکەن. بەڵام ئاڵا جگە لە سیمبولێکی فریودەر هیچی تر نیە، دەوڵەت بە ئامرازە نەرمەکان نایەتە بون.\nدروشمەکان زیاتر ئەوە دەخوازن کە توێژی سیاسی و بیرۆکراتی کەم بکرێتەوە. ئەوەی پێشنیار دەکرێت کە دەوڵەت کەسێکی سەرەکی هەبێت و کارەکان بەڕێوە ببات و ئەوەندە پەرش نەبێت. دەزانین کە دەوڵەتی نوێی عێراق وەک دەوڵەتێک فرە ئاست وەک پەرچەکردارێک بۆ دیکتاتۆریەت بونیادنراوە. ئێستا خەڵك داوای گەڕانەوەی دەسەڵاتێکی ناوەندی بەهێز دەکەن. ئەمە جێگای سەرسوڕمان نیە. چونکە خەڵك پەرتەوازەیی وەها دەبینن کە مایەی لاوازی و بردنی سامانە. بەڵام ئەوەی پێشنیاری دەکەن چارەسەر نیە بەڵکو پەرچەکردارە. بە تایبەتی مێژوی چەند ساڵی عێراق بە رونی پێمان دەڵێت کە چۆن هەوڵی بە دیکتاتۆربون هەبوە لە عێراقدا.\nئەوەی کرۆکی کێشەی خەڵکە و خەڵک لێی بێدەنگە، ئابوری عێراقە. ئابورییەک کە لە دەرەوەی خەڵک بەریوە دەچێت. هەردوو سیاسەت و چەک بەرهەمی ئەو ئابورییەن. بۆیە هەرچەندە دەموچاوەکانی سیاسەت و چەک بگۆڕیت، بە تایبەتی دەموچاوی حکومەت ، هیچ لە دۆخەکە ناگۆڕێت. نوخبەی ئابوری سیاسی عێراقی باش دەزانن چۆن کارەکان دەکەن. هەر سێ سەرۆکایەتیەکە هیچ پشتیوانێکی خاوەن هێزی گەورەیان نیە لە ئاستی عێراقدا.


دەستبەسەر کرانی ٥٤ هاووڵاتیی کورد لە مانگی دێسامبری ٢٠١٨ دا\n11:31 - 31 December 2018\nهەنگاو: بە دەستبەسەرکرانی هاووڵاتییەکی خەڵکی کامیاران، ژمارەی ئەو هاووڵاتییە کوردانەی کە لەمانگی دێسامبردا دەستبەسەر کراون گەیشتە ٥٤ کەس. ئەم ژمارەیە بە بەراورد لەگەڵ مانگی پێشوو ٣٢٪ بەرز بوونەوەی بە خۆیەوە بینیوە.\nبەپێی ڕاپۆرتی ڕێکراوی مافی مرۆڤی هەنگاو، سەرەتای مانگی بەفرانبار، هاووڵاتییەکی خەڵکی کامیاران بە ناوی ”محەمەد ڕەزایی“ تەمەن ٣٢ ساڵ و کوڕی خەلیل لەلایەن هێزە ئەمنییەکانی حکومەتی ئێرانەوە دەستبەسەر کراوە.\nبە وتەی سەرچاوەیەکی ئاگادار، ئەو لاوە کوردە بە تۆمەتی هاوکاری کردنی یەکێک لە حیزبە کوردستانییەکانی ئێران دەستبەسەر کراوە.\nبە پشتبەستن بە ئاماری تۆمارکراو لە ناوەندی ئاماری ڕێکخراوی مافی مرۆڤی هەنگاو، لەماوەی مانگی دێسامبردی ٢٠١٨ دا، لانیکەم ٥٤ هاووڵاتیی کورد لە لایەن ناوەندە ئەمنییەکانی حکومەتی ئێرانەوە دەستبەسەر کراون کە ٣ کەسیان ژن بوون.\nبە پێی ئەم ڕاپۆرتە، ٣٨ چالاکی سیاسی، ٧ چالاکی کرێکاری، ٣ چالاکی مەدەنی و ٢ کۆڵبەر دەستبەسەر کراون و هۆکاری دەستبەسەر کرانی سێ کەسیش نادیارە.\nزیاترین ئەو کەسانەی کە دەستبەسەر کراون خەڵکی شارەکانی ئورمیە، سنە و پیرانشار بوون.\nبە پشتبەستن بە ئامارەکانی هەنگاو، دەستبەسەرکردنی هاووڵاتیان کورد بە بەراورد لەگەڵ مانگی نۆڤەمبر کە ٤١ حاڵەت بووە ٣١.٧٪ بەرز بووەتەوە.


11/27/2019 10:15:00 AM 398 جار خوێندراوەتەوە\nیەکەم، دیدی دیموکراسی. دیدی دیموکراسی هەمیشە بەشێک بوە لە خیتابی کوردی. بەڵام بە تێگەیشتنێکی سادەوە. زۆرجار کورد وەک دروشمێک ئەوە دەڵێتەوە کە ئەگەر دیموکراسی لەو وڵاتانەدا هەبێت کە کوردوستانیان بە سەردا بەشکراوە ئەوا پرسی کورد چارەسەر دەبێت. ئەم تێزە لە ئەنجامی دید و تێڕوانین و هەڵسەنگاندنی دیموکراسی و مافی خەڵكەوە نەهاتوە. بەڵکو زیاتر وەک ڕستەیەکی بریقەداری شاعیرانەیە\nئەم ئەرکە زۆر سەختترە لە خواستی جیابونەوە، وەک هەمیشە هاوڕێم بورهان یاسین جەختی لە سەر دەکردوەوە. چونکە هیچ کام لە وڵاتانی ناوچەکە هیچ بنەمایەکیان تیادانیە کە بتوانن لە ماوەیەکی کورت یان مامناوەندی داهاتودا ببنە دیموکراسی ڕاستەقینە. لە ڕاستیدا دیموکراسی بون لە دونیادا لە قەیراندایە و لەو وڵاتانەی کە کوردستانیان بە سەردا بەشکراوە لە قەیرانی قوڵدایە. ئەم قەیرانانە بە کورد چارەسەر نابن.\nهەوڵئەدەم لە نوسینی داهاتودا باس لە تێزی خاک بکەم، کە ڕەنگە زۆر زیاتر قەیراناویی تر بێت


سەرەتا»جۆراوجۆر»سۆشیال میدیا»فه‌یسبووك»وەڵامی ئەو 15 پرسیارەی زۆرینەی بەكارهێنەری فەیسبووك بە دوایدا وێڵن\nلەلایەن andam omar لە 29/01/2016 0 Comments\nرۆژ لە دوای رۆژ بەكارهێنەر و ئەندامانی تۆری كۆمەڵایەتی فەیسبووك ڕوو لە زیاد بوون دەكات و بە پێ ی دواین ئاماری فەرمی كۆمپانیای ناوبراو , لە ئێستادا ئەژمارەكانی فەیسبووك زیاتر لە ملیارێك و پێنج سه‌د ملیۆن ئه‌ندامه .\nبەهۆی گۆرانكاری بەردەوامی یاسای بەكارهێنان و دەستكاریكردنی زانیاریەكان لەلایەن فەیسبووكەوە ، ئەوا زۆرێك لە بەكارهێنەران ناتوانن بە ئاسانی ئاشنای بەشە تازەكان و گۆرانكاریەكان ببن .لەم راپۆرتەی خوارەوە ئاشناتان دەكەین بە وەڵامی ئەو 15 پرسیار و كێشانەی كە زۆرینەی بەكارهێنەران و ئەندامانی تۆری كۆمەڵایەتی فەیسبووك بە دوایدا وێڵن و ناتوانن بە ئاسانی وەڵامەكەی بە دەست بهێنن.1-ئایا دەكرێت دوای 5 جار گۆرینی ناوی بەكارهێنەر (ناوی ئەژماری فەیسبووك), جارێكی تر ناوەكە بگۆردریتەوە ؟\n– بەڵێ دەتوانیت , فۆرمی پركردنەوەی ناو پردەكەیتەوە و لە ماوەی 3 خولەك تا 24 كاتژمێر ناوەكەت بۆ چاك دەكرێت .\n2-ئایا دەكرێت دوو پەڕە(پەیج)تێكەڵ بكرێت ؟\n– بەڵێ دەكرێت , بەمەرجێك هەردووكیان رێنوسی ناوەكەیان هاوشێوە بێت.\n3-من ناتوانم كۆمینت بنوسم و لایك لە پۆستەكان بكەم تا 30 رۆژ, ئایا دەكریت زووتر چاكی بكەمەوە ؟\n– بەڵێ دەكرێت , لە بەشی فید باك نامەیەك بۆ فەیسبووك بنێرە و لە كەمترین ماوەدا بۆت چاك دەكەنەوە .\n4-لیستی هاورێكانم (5هەزار) تەواو بوە , ئایا چی بكەم بۆ ئەوەی هاورێ ی تازە وەرگرم و ناشمەوێت پەیج دروست بكەم .\n– خزمەتگوزاری فۆڵو چالاك بكە و ئیتر هاوڕێكانت تا ژمارەیەكی بێكۆتایی زیاد ئەبێت.\n5- ئایا دەتوانم ناوی پەیج بگۆرم پاش ئەوەی ژمارەی ئەندامەكان, 200 لایكی تێپەراند؟\n– بەڵێ دەتوانیت, لەبەشی یارمەتی (هێڵپ)نامەیەك ئاراستەی فەیسبووك ئەكەیت و لەماوەی یەك هەفتەدا ناوی پەیجەكە ئەگۆرن .\n6-ئەكاونت(ئەژمار)ەكەم گۆریوە بۆ پەیج , ئایا دەكرێت جارێكی تر بیگەرینمەوە بۆ ئەژمار(ئەكاونت)؟\n– بەڵێ دەتوانیت , فۆرمی داواكردنی گۆرینی پەیج بۆ ئەكاونت پر ئەكەیتەوە لە ماوەی 7 رۆژ تا 20 رۆژ پەیجەكەن دەگۆرن بۆ ئەكاونت (ئەژمار).\n7- ئایا دەكرێت پاسەپۆرت بۆ فەیسبووكەكەم داخیل بكەم بۆ ئەوەی لەكاتی هاككردن دووبارە ئەژمارەكەم بە دەست بهێنمەوە ؟\n– بەڵێ دەتوانیت لە بەشی كۆنتاكت ئان ئینفۆرمەیشن پاسەپۆرتەكەت داخیل بكەیت .\n8-من ئەژمار(ئەكاونت)ەكم هاكراوە , ژمارەی نهێَنی و ئیمەیلی گۆراوە , ئایا دەتوانم دووبارە ئەژمارەكەم بە دەست بهێنمەوە ؟\nبەڵێ, لە ریگای خزمەتگوزاری هاورێ متمانە پیكراوەكان دەتوانیت ئەژمارەكەت وەربگریتەوە (بەمەرجێك پیشووتر ئەو خزمەتگوزاریەت چالاك كردبێت).\n9-من ئەژمار(ئەكاونت)ەكم هاكراوە , ژمارەی نهێَنی و ئیمەیڵی گۆراوە , وە خزمەتگوزاری هاورێ متمانە پێكراوەكانم چالاك نەكردوە ,ئایا دەتوانم دووبارە ئەژمارەكەم بە دەست بهێنمەوە ؟\nبەڵێ دەتوانیت , بەمەرجێك ناوی فەیسبووكەت بەو شێوەیە بێت كە لە پاسەپۆرت نوسراوە و پێشووتریش پاسەپۆرتەكەت بەرزكردبیتەوە (ئەپلۆد).\n10-من ئەژمار(ئەكاونت)ەكم هاكراوە , ژمارەی نهێَنی و ئیمەیڵی گۆراوە , وە خزمەتگوزاری هاورێ متمانە پێكراوەكانم چالاك نەكردوە , هەروەها پاسەپۆرتم ئەپلۆد نەكردوە,ئایا دەتوانم دووبارە ئەژمارەكەم بە دەست بهێنمەوە ؟\nبەڵێ دەتوانیت , برۆ ناو ئیمەیلكەت , لەوێ چەند لینكێكی فەیسبووكی تیایە كە پیشووتر لەكاتی دروست كردن و گۆرینی ژمارەی نهێنی بە نامە بۆی ناردویت , كلیك لەسەر یەكێكیان بكە و راستەوخۆ دەچتەوە ناو ئەژمار(ئەكاونت)ە هاك كراوەكەت .\n11-ئایا دەكریت هەموو ئەموو ئەو كۆمینتانەی لەفیسبووك نوسیومن ,هەروەها ئەو وینانەی بلاومكردۆتەوە , ئەو پۆستانەی لایكم لەسەریان كردوە , بیكەمە ئەرشیف و پاشان بیخەمە سەر سیدیەك یان فلاش میمۆریەك ؟\nبەلێ دەتوانیت , برۆ بەشی پاراستنی فەیسبووك پاشان خزمەتگوزاری ( دابەزاندنی كۆپیەك لە ئەژمارەكەت)كلیك بكە و تەواوی ئەرشیفی فەیسبكەكەت بخەرە سەر فلاشێك یان سیدیەك و لەگەل خۆت بیگوازەوە .\n12-ئایا دەكرێت نامەكانی فەیسبووك بگەرینمەوە, پاش ئەوەی سراوەتەوە ؟\n– نەخێر ناتوانیت ، تەنها ئەوانەی ئیستا دەتوانیت بیكەیتە ئەرشیف.\n13-ئایا هیچ كەسێك دەتوانیت بیتە ناو ئەژمار(ئەكاونت)ەكەم و نامەكانم بخوینیتەوە و وێنە قوفل دراوەكانم ببینێت ,ئەمە لە كاتیكدا بە بێ ئەوەی ژمارە نهینیم بزانێت ؟\n– بەڵێ دەتوانیت ئەوكارە بكات , ئەویش لە ریگای خزمەتگوزاری ( تۆكن) ی فەیسبووكەوە كە تایبەتە بە بەشی پەرەپیدەرانی فەیسبووك، بەڵام لە ئێستادا ئەو بەشە ناچالاك كراوە .\n14- ئایا دەكرێت ئەژماری (ئەكاونت)ی فەیسبووك دابخریت, ئەگەر تەنها یەك كەس ریپۆرتی بكات ؟\nبەلێ دەكرێت , لە كاتیكدا ئەو ئەژمار(ئەكاونت)ە وینەی پرۆفایل و كەڤەری هی خۆی نەبیت جا وینەی هونەرمەند یان ئەكتەر یان یاریزان ..هتد لەسەری دانابیت و لەهەمان كاتدا ناوەكەیش نازناو بێت وەكو (ئاكام هەولێری , چرۆ سلێمانی , هەناسە كۆیی , جوان چاو جوان …)وە ژمارە مۆبایلیش تۆمار نەكردبێت, ئەوا بەتەنها یەك ریپۆرت(ریپۆرت كردن بە شیوەی زانستی ) و ئاگاداری كردنەوەی فەیسبووك , ئەو ئەژمارە دادەخرێت .\n15- ئایا دەكرێت ئەژماری (ئەكاونت)ی كەسێكی مردوو دابخرێت ؟\nبەلێ , لە رێگای كەس و كارەكەیەوە وەفاتنامەی مردن بۆ كۆمپانیای فەیسبووك دەنێریت و لە ماوە 7 تا 20 رۆژدا ئەژمارەكەی دادەخات .\nبۆ ئەوەی زۆرترین پەیام(نامە) و پرسیار ئاراستەی كۆمپانیای فەیسبووك نەكرێـت , ئەوا هیچ كام لەو خزمەتگوزاری و وەڵامی ئەو پرسیار و كێشانەی سەرەوە , بە فەرمی لەبەشی سەرەكی ماڵپەرەكە نمایش نەكردوە , بۆیە بۆ جێبەجێكردنی و داواكردنی هەر یەكێك لەم خزمەگوزاریانە , ئەوا پێویستە فۆرمی داواكاری بۆ فەیسبووك بنێریت و تیمی خزمەتگوزاری فەیسبووكیش لە زووترین كاتدا وەڵامت دەداتەوە .\nئامادەكردنی : ئەندام عومەر\nبابەتەكانی پێشووترئایا چۆن بتوانیت (ڕێبه‌ر ، فاست لینك ، تیشك نێت ،…هتد )به خۆڕایی به‌كار بهێنین ؟\nبابەتی دواتر قەدبرەکان لە سیستەمی ماک ( Shortcut )\nئەگەر هەیە هەفتەی داهاتوو جێلبرێکی ios 10.3.1 بڵاوبێتەوە\nلەلایەن awder omer 26/04/2017\nبەکارهێنەرانی مۆبایلەکانی ئەپل کە دلخوازن بە جێلبرێک کردنی ئامێرەکانیان ئەبێت خۆشحاڵبن چونکە بە ئەگەرێکی زۆرەوە…\nزنجیرەی فێركاری ئەندرۆید ستۆدیۆ- وانەی سێیەم\nهه‌ندێك له به‌رهه‌مه‌كانی ئایفۆن تایبه‌تمه‌ندیی په‌نجه‌مۆریان هه‌یه كه پێی ده‌وترێت (Touch ID) كه ده‌توانرێت له…\nلەلایەن Ehsan Faramarz 22/05/2019\nلەم وانەیەدا باس لە چۆنیەتی دامەزراندنی سیستمی ئوبونتو ئەکەین کە دابەشکراوێکی لینۆکسە هەول ئەدەین بە…


ڕاپۆرتی پێشێلكاریی مافی مرۆڤ لە مانگی نیسانی ٢٠١٨.\nراپۆرتی پێشێلكاریی مافی مرۆڤ له مانگی ٤ی ٢٠١٨ کە بە هەوڵی کۆمەڵەی مافی مرۆڤی کوردستان و بە پشت بەستن بەو ڕاپۆرتانە کە لەلایەن كۆمه‌ڵه‌ی مافی مرۆڤی کوردستان بڵاوکراونەتەوە، کۆبەندی بۆکراوە. شایانی باسەئەم ڕاپۆرتانە، بەهۆی ئیزن نەدانی حکومەتی جمهوری ئیسلامی ئێران بەلێژنەکانی مافی مرۆڤی جیهانی، ڕاپۆرتێکی تەواو نییە وتەنیاوێنەیکی بچوکی لەژێر پێنانی مافی مرۆڤ لەڕۆژهەڵاتی کوردستان پێ نیشان دراوە.\nمانگرتن و نارەزایەتی.\nکوشتن، هەلاواردن و جیاوازی.\nدەست هەڵگرتن لەخوێندنی نێزیک بە ٤۰۰ قوتابی لەمەریوان.\nلە دوایدا کۆمەڵەی مافی مرۆڤی کوردستان، داوا لە خەڵکی کوردستان دەکات، هەوڵ بدەن بۆ وەرگرتنی مافی ڕەوای خۆیان و هەر جۆرە پێ شێلکاریەک کە لە لایەن کۆماری ئیسلامی ئێران لە مەڕ ئەوان دەکرێت، دەنگی خۆیان بە خەڵکانی جیهان بگەیەنن.کۆمەڵەی مافی مرۆڤی کوردستان.


لە هەفتەی رابردووەوە تەوژمێکی بارانبارینی بەخوڕ و هەستانی لافاو و گەردەلول بەلجیکا و ئەڵمانیا و چەند وڵاتێکی دیکەی یەکێتی ئەوروپای گرتووەتەوە و بەم دواییەش لە هەریەک لە سعودییە و یەمەن و ئێران و چین لە ئاسیا هەمان رووداو دووبارەبوونەتەوە کە بووەتە هۆی گیانلەدەستدانی چەندین هاوڵاتی و زیانگەیاندن بە ژێرخانی ئابوری و رێگەوبان و زەوی و زاری کشتوکاڵی و بەروو بوومی جوتیاران.\nئەمڕۆ یەکەشەمم، بۆجاری دووەم لەماوەی یەک هەفتەدا بارانبارینی بەخوڕ و زریان و لافاو روویان لە وڵاتی بەلجیکا لە یەکێتی ئەوروپا کردەوە و بەهۆیەوە هەردوو ناوچەی ناومر وبرابانت و والون لە باشوری برۆکسلی پایتەخت زۆرترین زیانیان بەرکەوتووە.\nبەهۆی بارانبارین بەخوڕ و هەستانی لافاوەوە زیانێکی زۆر بەو ناوچانە گەیشتووە و چەندین ئۆتۆمبێلی لەگەڵ خۆی ڕاماڵییەوە.\nرۆبۆرت کلۆسیت جێگری سەرۆکی شارەوانی ناوچەی برابانت والون رایگەیاند، ئەگەرچی تا ئێستا هیچ زانیاری و وردەکارییەکیان لەبارەی گیانلەدەستدانی هیچ کەسێکەوە بەهۆی لافاوەکەوە پێ نەگەیشتووە، بەڵام لافاوی ئەمجارە لە لافاوی جاری یەکەم زۆرتر و خراپتر بووە.\nدەشڵێت، "لێرە ژیاوم و گەورەبووم، بەتەمەنم شتی وام نەبینیوە".\nهەر ئەمڕۆ، رۆژنامەی ئەلیتکرۆنی سەبەقی سعودی گرتەیەکی ڤیدیۆیی بڵاوکردەوە تیایدا دەردەکەوێت لە ناوچەی جازان بارانێکی بەخوڕ باریوە و لافاو و هەستاوە و زیانی بە رێگەو بانی ناوچەکە گەیاندووە و چەند ئۆتۆمبێلێک ژێر ئاوکەوتوون.\nلە چەند رۆژی رابردوودا، ناوچەی جازان بارانبارینێکی بەخور گرتوویەتییەوە و زیانێکی زۆری بەناوچەکە گەیاندووە.\nئاژانسی هەواڵی فرانس پرێس بڵاویکردەوە، لە خۆرهەڵاتی چین گەردەلولی ئین-فا هەڵیکردووە و بەهۆیەوە گەشتە ئاسمانییەکان و هاتووچۆی شەمەندەفەر و گەشتە دەریاییەکانی پەکخستووە.\nپێشبیدەکرێت، گەردەلولی کەمەرەیی لە هەریەک لە شارەکانی نینگبۆ و شەنگەهای بدات کە دوو گەورەترین شاری جیهانین لەسەر کەانری دەریان.\nلەشەنگەهای بەهۆی ئەو زریان و گەردەلولە بەهێزەی هەڵیانکردووە سەرجەم گەشتە ئاسمانیەکانی لە هەر دوو فڕۆکەخانە نێودەڵەتییەکەی شارەکە و هاتوچۆی شەمەندەفەر و جوڵەی کەشتییەکانی لە بەندرەکانی شارەکە بەتەواوەتی پەکخستووە.\nئەمە لەکاتێکدایە، لە هەفتەی رابردوو بەهۆی لافاوەوە ٢١٠ لە یەکێتی ئەروپا کە زۆرینەیان لە ئەڵمانیا و بەلجیکابوون گیانیانلەدەستدا. هاوکات، لەچینیش ٥٨ کەس لە ناوچەی هانان بەهۆی لافاوەوە گیانیانلەدەستدا و زیتر لە ٤٩٥ هەزارکەسیش ناچار بە چۆڵکردنی ماڵ و حاڵیان کران.\nلە هیندستانیش بەهۆی بارینی بارانی زۆر و هەستانی لافاوەوە ١٢٥ کەس گیانیانلەدەستدا، لەکاتێکدا لە سعودییە سێ ئەندامی یەک خێزان و لە یەمەنیش حەوت کەس بەهۆی لافاوەوە گیانیانلەدەستدا.\nکەشناسی عێراقیش رایگەیاندبوو، کە بەهۆی شەپۆلی گەرماوە لە ناوچەکە ئەو بارانبارین و زریانە ناگاتە عێراق.\nزانیان و پسپۆرانی بواری کەشناسی و گۆڕانی کەش و هەوا سەرجەم رووداو و کەرەساتەکانی ئەم دواییە دەگەڕێننەوە بۆ ئەو گۆڕانکارییە بەرچاوەی لە کەش و هەوا و پلەکانی گەرمادا روویناداوە و هۆشدارییانداوە لە دووبارەبوونەوەی رووداوەکان و ئەمەش وڵاتان ناچاردەکات خۆیان لەگەڵ دۆخە نوێیەکەدا بگونجێنن.


2021-09-11 14:56 39 جار بینراوە کۆمێنت\nبەشێوەیەكی گشتی كەشوهەوا كاریگەریی دیاری لەسەر گۆڕاوە ئابوورییەكان هەیە، یۆنانییەكانی كۆن باسیان لە پەیوەندیی بەهێزی نێوان كەشوهەوا و چالاكی ئابووری و گەشەپێدان كردووە، ئیبن خەلدونیش لە كتێبە بەناوبانگەكەی (المقدمە) باسی لە گرنگیی كەشوهەوا بۆ ژیانی ئابووری كردووە. پلەی گەرما، تێكڕای باران بارین و پلەی شێ و با و رەشەبا، ئاست، جۆر و قەبارەی زۆری چالاكییە ئابوورییەكان دیاری دەكات.\nتەكنەلۆجیا كاریگەریی نەرێنی لەسەر كەشوهەوا هەیە\nگۆڕانی كەشوهەوا كاریگەریی بەهێزی لەسەر بەرهەمی كشتوكاڵی، پیشەسازی، بەرهەمداریی كرێكاران، خواست لەسەر وزە، تەندروستی، تێكڕای تەمەن و گەشەی ئابووریی هەیە. هەروەها كەشوهەوا رۆڵێكی گەورەی لەسەر قەبارەی وەبەرهێنان و جۆرەكەیشی هەیە، كارەساتە سروشتییەكان پڕۆژەكانی ئابووری وێران دەكات و چالاكییە ئابوورییەكان پەكدەخات، بە ئاستی قەبارە و توندی ئەو كارەساتانەی دەكەونەوە.\nتەنانەت كاریگەرییەكانی كەشوهەوا كار لە تەكنەلۆجیای بەكارهێنراو و ئاستی پەرەسەندنیشی دەكات، لەبەرامبەریشدا، تەكنەلۆجیا كاریگەریی نەرێنی لەسەر كەشوهەوا هەیە.\nزۆر لە توێژەران رایان وایە، پەیوەندییەكی پێچەوانە لە نێوان داهات و تێكڕای پلەی گەرما هەیە، واتە تێكڕای بەرزی داهات لەو دەوڵەتانەیە كە پلەكانی گەرمای نزمە، لە كاتێكدا لەو دەوڵەتانەی پلەی گەرمییان بەرزە داهات پاشەكشێ دەكات. بۆ پشتیوانی ئەم بۆچوونە، زۆربەی ئەو دەوڵەتانەی داهاتیان نزمە، ئەگەر هەمووشیان نەبن، دەكەونە ناوچە گەرمەكان لە ئەفریقا، ئاسیا و ئەمریكای لاتین، تەنانەت لەسەر ئاستی كیشوەرەكانیش، جیاوازییەكان بە پلەی گەرماوە پەیوەستە، تێكڕای داهاتی باشووری كێشوەری ئەوروپا كە پلەی گەرمییان بەرزترە تێكڕای داهاتیان نزمترە لە باكووری ئەو كیشوەرە كە پلەی گەرمی نزمە. وەك زانراوە، بەگشتی تێكڕای داهاتی تاك بە هەڵكشانی بەرهەمداریی كرێكار بەرز دەبێتەوە.\nهەندێك لە پسپۆڕان ئەو جیاوازییە بۆ پلەی بەرزی گەرما دەگەڕێننەوە، بەشێوەیەك لە پلەی بەرزی گەرمادا، كرێكاران زیاتر ماندوو دەبن، چونكە دەبێ هەوڵێكی زیاتری جەستەیی یان عەقڵی بدەن. هەستكردن بە ماندووبوون لە ناوچە گەرمەكان بۆ نزمبوونی چڕی ئۆكسجین بەراورد بە ناوچە ساردەكان دەگەڕێتەوە. لەم سەردەمەدا، پەرەسەندنی تەكنەلۆجیا كاریگەریی نەرێنی پلەی گەرمای لەسەر ئاستی بەرهەمداریی كرێكاران بەتایبەتیش لە شوێنی كاری داخراودا كەمكردۆتەوە.\nخۆگونجاندن لەگەڵ پلەی گەرمی\nتوێژینەوە تازەكان دەریانخستووە، پەیوەندیی پێچەوانە لە نێوان بەرزی پلەی گەرما و تێكڕای داهاتی تاك لە دەوڵەتە جیاوازەكاندا هەیە. هەندێك لە توێژینەوەكان هەوڵی پێوانەكردنی كاریگەریی زیادبوونی گەرمایان لەسەر تێكڕای داهاتی تاك داوە، هەندێكیان بۆیان دەركەوتووە، لەكاتی داشكانی تێكڕای پلەی گەرما بە یەك پلە تێكڕای داهاتی تاك بە ئاستێكی باش بەرز بۆتەوە. لە هەندێك توێژینەوەی تردا دەركەوتووە، جیاوازیی نێوان تێكڕای داهاتی تاك، تەنانەت لەناو یەك دەوڵەتدا بۆ جیاوازیی پلەی گەرما دەگەڕێتەوە، بەڵام ئەو جیاوازییە كەمترە لەوەی لە نێوان دەوڵەتاندا هەیە. پلەی گەرمیی زۆر بەرز یان زۆر نزم و سارد تێچوونی بەرهەمهێنانی كاڵا و خزمەتگوزارییەكان بەرز دەكاتەوە، ئەمەیش توانای ئەو ناوچانە لە كێبڕكێ لەگەڵ ئەو ناوچانەی پلەی گەرمیی تێیاندا مامناوەندە لاواز دەكات.\nخۆگونجاندن لەگەڵ پلەی گەرمیی زۆر بەرز یان زۆر نزم بڕێكی ئێجگار زۆری وزەی پێویستە تا زەمینەیەكی لەبار بۆ گوزەران و كار و بەرهەمهێنان بڕەخسێنرێت، هەروەها پێویستی بە بونیاتنانی بونیادێكی بنچینەیی تێچوو بەرز و ئاڵۆزتری گەرەك دەبێت، وەك لەوەی ناوچەكانی پلە مامناوەند پێویستیانە. ئەمەیش هۆكاری نزمی چڕی دانیشتوانە لە ناوچە زۆر گەرم و ساردەكاندا، لەكاتێكدا چڕی دانیشتوان لە ناوچەكانی پلە مامناوەند بەرزترە بەوەی زیاتر گونجاوە بۆ نیشتەجێبوون و كاركردن. ئەمەیش بە رۆڵی خۆی هۆكاری كەمی ژمارەی دانیشتوانی ناوچەكانی بیابان و ناوچەكانی بەستەڵەكی باكوور و باشوورمان بۆ شیدەكاتەوە.\nپلەی گەرما تەنها گۆڕاوی پەیوەست بە كەشوهەواوە نییە، ئاو پەیوەندییەكی پتەو و گرنگیی بە كەشوهەواوە هەیە. بوونی ئاو رۆڵێكی گەورەی لە پەرەسەندنی شارستانی و جێگیریی دانیشتواندا هەبووە و هەیە و دەبێت. لای كەس شاراوە نییە كە زۆربەی ئەو ناوچانەی مرۆڤ تێیدا جێگیر بووە، بە بوونی ئاوەوە پەیوەست بووە، زۆربەی دانیشتوانی جیهان لەو ناوچانە دەژین كە بە ئاو دەوڵەمەندن، بەتایبەتیش حەوزی رووبارە گەورەكانی زۆربەی ناوچەكانی جیهان. زۆربەی شارستانییە كۆنەكانی وەك بابلی و میسری و هیندی و چینی لە نزیك حەوزەكانی ئاو دروستبوونە. زۆربەی ئاوی رووبار و جۆگە و كانییەكان بەهۆی رووداوەكانی كەشوهەواوە پەیدابوونە.\nلەلایەكی تریشەوە، گۆڕانكارییەكانی كەشوهەوا، كارەساتی مرۆیی و سیاسی و ئابووری بەدوای خۆیدا هێناوە و ئاستی بەرهەمهێنانی ناوخۆیی داشكاندووە. كارەساتی كەشوهەوا هۆكاری قوڵبوونی قەیرانی سیاسیی نێوان خۆرهەڵات و خۆرئاوای پاكستانی لێكەوتەوە، بەدوایشیدا خۆرهەڵاتی پاكستان جیابووەوە و لە ساڵی 1971 بەنگلادیش راگەیەنرا. نەهێشتنی شوێنەوارەكانی كارەساتەكانی كەشوهەوا، بودجەیەكی ئێجگار گەورەی پێویست دەبێت، كە زۆربەی جار ئەو دەوڵەتانەی زەرەرمەندبوون توانای دابینكردنیان نابێت و بەناچاری پەنا بۆ یارمەتی و قەرزی دەرەكی دەبەن، ئەمەیش بە رۆڵی خۆی دەیانخاتە ژێر گوشار و مەرجەكانی دەوڵەتانی بیانییەوە.\nجیهان رووبەڕووی مەترسی گۆڕانكاریی كەشوهەوا بۆتەوە، زۆربەی شارەزایانی بوارەكەش بۆ چالاكیی مرۆیی دەیگەڕێننەوە. لەم ماوەیەی دواییدا، تێبینی ئەوە كراوە، كە هەڵكشانی پلەی گەرما و گۆڕانكاریی توندی كەشوهەوا، زریان و رەشەبا، دواتریش ئاگركەوتنەوە و سوتانی دارستانەكانی بەدوای خۆیدا هێناوە.\nهەندێك جاریش گۆڕانكارییەكانی كەشوهەوا لە هەندێك دەوڵەتدا ئەرێنییە، وەك بەرزبوونی پلەی گەرمای ناوچە ساردەكان یان زیادبوونی باران بارین لەو ناوچانەی بەدەست كەمی بارانەوە دەناڵێنن.


24/8/2019 02:59 PM\nلەم سەردەمەدا خەوێکی ئارام و تا ڕادەیەک درێژخایەن بۆتە هیوایەکی گەورە بۆ مرۆڤ. بەڵام سەرەڕای ئەم دۆخە، هەندێک رێکار ئەتوانێ هاوسەنگییەک لە نێوان ئەم کێشانەدا دروست بکات. یەکێک لەم ڕێکارانه ئەگەر بگونجێ، خەوتن لە ناو سروشت دایه و ئەتوانن لە کاتی سەفەردا بەجێی سەرفی پارە بۆ دابین کردنی هۆتێل، لە ناو خێوەتدا بخەون و لە سوودەکانی کەڵک وەرگرن.\n١-کاتێ لە دەرەوە ئەخەون لە ژێر تیشکی سروشتی دان\nبه پێی توێژینەوەی زانایانی زانکۆی فلۆریدا، کاتێک مرۆڤ تیشکی سروشتیی بەر بکەوێت، کاتژمێرە بایۆلۆجیەکەی چالاک ئەبێت و ڕادەی بەرهەمهاتنی هۆرمۆنی "مێلاتۆنین" کە کاتی خەو و بێداری ڕێک ئەخات، بەرز ئەبێتەوە.\n٢-خەوتن لە دەرەوە سترێس کەم ئەکاتەوە\nبینینی دیمەنەکانی ناو سروشت هەمیشە مەجالێک بووە بۆ کەم کردنەوەی دڵەڕاوکێ و سترێس. کەوابوو مانەوە و دواتر خەوتن لە ناو سروشتدا ئەم مەجالە بەرفرەوانتر ئەکات. هەر بۆیه لانیکەم هەفتەی جارێک بڕۆنە دەرەوە و لەم دەرفەتەی سروشت پێمانی ئەدات کەڵک وەربگرن.\n٣-خەوتن لە دەرەوە سیستەمی بەرگری بەهێز ئەکات\nبه پێی توێژینەوەیەک کە لە ژاپۆن ئەنجام دراوە، مانەوە لە ناو دارستان و سروشتدا به ماوەی ٢ کاتژمێر ئەتوانێ پەستانی خوێن و خەستیی کۆرتیزۆل و خێرایی لێدانی دڵ دابەزێنێت و ڕادەی خرۆکەی سپی خوێنیش، کە بەشی گرنگی سیستەمی بەرگری لەشە، بەرز ئەکاتەوە.


هونەرمەند و چاخی نوێ … برایم فەڕشی – Dengekan\nbyDenegkan\tDecember 20, 2018\tGeneral, Literature\nکاتێک وەک هەمیشە ترسێک دەمکووژێ\nئەرخەیانم جەلالی مەلەکشا\nدەمگێڕێتەوە، دەمهۆنێتەوە و دەمکاتە وانە\nبۆقوتابخانەکانی هەموو دونیا…\nترس، کووشتن، گێڕانەوە، بوون بە وانە بۆ قووتابیان، ڕەگەکانی ژیان و مێژووی نەتەوەیەک بە ناوی کورد دەنوێنن، کە شاعیر نەک لێی تێگەیشتووە، بەڵکوو خۆی لەو مێژوو و چارەنووسەدا دیتۆتەوە.\nچ ترسێک شاعیر دەکوژێ؟ گەر ترس شاعیری کووشت، بۆ دەبێ شاعیرێکی تر بیگێڕێتەوە، بیهۆنێتەوە، بیکا بە وانەی قوتابخانە؟ وانەکە چییە؟ مریەم قازی کە خۆی کەسانی بەر لە خۆی هۆندۆتەوە و بەسەرهاتیانی گێڕاوەتەوە، خۆی لەواندا و وەک ئەوان دووبارە دەبێتەوە و مێژوو دەگێڕێتەوە، مێژووی دووبارەبوونەوە، مێژووی دووبارەبووەکان!\nمریەم قازی خۆی بۆتە ڕاوی، وەک ئەو کەسەی لە زێدی ئێمەوە، گەیشتە سەر چیای هیمالایا ، وەک ئەو کەسەی لە فرمێسیکی ڕنوو-وە گەیشتە بەهاری قەڵاتان، لە بەرەو موکریان، چووە سەر تەرەغە، لە شارەکەم سنە، بەرەو ئاویەر هەڵکشا، لە کرانشینی، گەیشتە تیمچە و چەنانی، لە غەزەلنامە، گەیشتە سەرچەفتەی ئەرکەوازی. هەر کام لەو کەسانە شتێکی ونبووی کوردیان لە گەڵ خۆیان گیڕا، شتێک لە چەشنی ناسنامە، شتێک لە چەشنی بوونی ونبوو!\nوردبوونەوە لەخۆ، قووڵبوونەوە لە مێژوو، خۆدیتنەوە لە ناو مێژوو، کە مەبەست نەبووە، کوردی لە کارەساتدا کوڵاندووە و ئەو هەستەی لا درووست کردووین، کە پێویستمان بە قوڵتە قوڵتی هەستی دەروونی خۆمان هەبێ! خەیاڵی زێد و نیشتمان، هەستی کوردبوون، ئازاد نەبوون، خاوەنی خۆ نەبوون، گرێی زیهن و دەروونمان بووە و نەکراوەتەوە. هونەرمەند، نووسەر، شاعیر وەبیرمان دەهێننەوە کە ئێمە ئازاد و سەربەست نیین، زێد ونیشتمانمان دزراو و دۆڕاوە و خۆمان خۆمان چەواشە کردووە. ئێمە هەروەک چۆن پێویستان بە مەلا و خەلیفە و خاخام و کشیش و پیر وشێخ هەبووە بۆ ئەوەی جەزممان بکەن، هەروا پێویستمان بە کەسان بووە، بۆ ئەوەی بمانلاوێننەوە، تین و گوڕمان پێبخەشن.\nئێمە پێویستمان بە مریەمی قازی هەبوو بۆ ئەوەی لە ڕێگای گۆچانەکەی باپیرییەوە، مێژوومان وەبیر بهێنێتەوە، پێویستمان بە هێمن هەبوو بۆ ئەوەی هەڵمانگەڕێنێتەوە سەر کۆماری کوردستان، پێویستمان بە هەژار بوو بۆ ئەوەی وەبیرمان بهێنێتەوە کە هەلاکۆبەزێن بووین، پێویستمان بە حەقشناس بوو بۆ ئەوەی دوێنێ لە بیر نەکەین، پێویستمان بەشامی بوو بۆ ئەوەی ئازارەکان لە بیر نەکەین، پێویستمان بە غوڵامڕەزا ئەرکەوازی بوو بۆ ئەوەی کوردی چڕین لە یاد نەکەین. ئەوان سەری سەردارانیان بەرز ڕاگرت، کە نەیار هەڵیدەواسین! ئەوان ڕووحی نەتەوە یان زیندوو ڕاگرت، کە لە دەروونی مرۆڤی کورددا، دەکوژرا. ئەو ترسەیە، مریەم قازی دەکوژێ، بەڵام ئەو دەزانێ شاعیرێکی دیکە ئەو دەژێنێتەوە و ناهێڵێ ڕووحی نەتەوە بمرێ!\nئێمە پێویستمان بە جەلال مەلکشای زیندوو هەیە کە وەبیرمان بهێنێتەوە، کە کاروانچییەکان لاڕێ بوون، ئەوان کە لە شەوەزەنگی پایتەختی کوردستان هەڵیانکوتایە سەری. ئێمە پێویستمان بە پەشێوی زیندوو هەیە کە وێنەی گەڵی دوژمن و دەم وپلی بۆدلەکانی ئەم نیشتمانە بخاتە بەرچاو. ئێمە پێویستمان بەو کەسانە هەیە، کە قەڵەم بە ناو ڕۆخی قرتماغەی برینەکان و کێمی پڕ لە چڵک و خوێنی نەتەوەدا بکەن، ئێمە پێویستمان بە ڕۆماننووس، فیلم ساز، دڕاماتۆرگ، وێنەکێش، بیرمەند، فەیلەسووف هەیە کە لە ناو مێشکماندا پرسیار و دیسان پرسیار و پرسیار ساز بکەن، ئێمە بەرەو بیرکردنەوە بەرن. ئێمە پێویستمان بە بیر و بیرمەند هەیە، کە کەسایەتی بۆ مرۆڤی کورد بگەڕێننەوە و نەبنە دەستەچیلەی ڕاگرتنی کۆشک و تەلاری کیانخۆرەکانی کورد! ئێمە پێویستمان بە بۆدلە لە هەر چەشنێک نییە.\nئێمە پێویستمان بە قازی، مەلکشا، پەشێو، نەبەز و کەسانی پاک سرشت و پاک ڕەوشت هەیە. پێویستمان بە هونەرمەند، نووسەر، نوخبەی بیرمەند هەیە، کە خۆی بێت!\nمێژووی ئێمە، تەژیی لە بێ هونەریی و نابیرمەندی و ناهۆشیارییە، تەژیی لە تێگەیشتنی چاخەکانی ناتێگەیشتنە، پڕ لە تێکشکان و کارەساتە، ئەم مێژووە نووسەر و هونەرمەند و شاعیری ناو تێکشکان و کارەساتی پەروەردە کردووە. ئەم خێڵە کە پڕ لە خۆشەویستی زێد و نیشتمان و خولیای ئازادی و ڕزگاری بوون، نەیانتوانی لە جەغزی قەزا و قەدەر، ئایین، چارەنووس دەرباز بن، وەک سیاسییەکان، کە نەیانتوانی نەتەوە و زێد ڕزگار کەن، ئەوان سێبەری سیاسییەکان و سیاسییەکان سێبەری ئەوان بوون و هەر دوو نوخبەی نەتەوەیەکی گرفتار، گرفتاری دیکتاتۆری سەر ئەرد و ئاسمان. ئەوان لە چنگ هیچیان ڕزگاریان نەبو، نەتەوەکەشیان لە گەڵ خۆیان گرفتار هێشتۆتەوە.\nچاخی نوێ بۆ هونەرمەند و بیرمەندی کورد، چاخی کیانسازیی، بیرمەندیی و بیرکردنەوەیە، کە جیاوازە لە چاخی هەست و ڕۆمانسیسمی ئەدەبی و سیاسی سەدەکانی پێشوو، جیاوازە لە گەڵ پێداهەڵگوتن و لاواندنەوە و پاڵەوانبازیی، جیاوازە لە ئایین و ئایینخوازیی، جیاوازە لە خوداگەرایی و شاخوازیی، جیاوازە لە خونەویستن و خۆشکاندن، جیاوازە لە خۆ بەکەمزانی و ملکەچی، جیاوازە لە کڕووسانەوە لە بارگای خودا، بارگای شێخ، سوڵتان، بەگ و بەگخوازیی. چاخی نوێ لە جیلی نوێی نیشتمان مندا بەدی دەکرێ. ئەوان خۆیان لە خۆناسین و خۆناسینەوە و خۆدەرخستنی گەورەترین نەتەوەی بێ کیانی سەر گۆی زەویی دەبیننەوە، کە هێشتا ڕەگەکانی کۆنی چاخی پێشووی لە جەستە و بیر و هزر و فەرهەنگ دوور نەخستۆتەوە، بەڵام زیندووە و بەڕێوەیە، وەک مریەم، سمکۆ، بەیان، تریفە، لەیلا، ئەییوب، جەمال، حامد و گەلێکی تر کە لە ڕۆژهەڵاتی من دەدرەوشێنەوە.\nچاخی نوێی جیهان کە بەرەو ئۆتۆماسیۆنی سەتا سەت و گۆڕینی چۆنیەتی ئینسان و سرووشتی ژیان، کۆمەڵگا، زمان، فەرهەنگ، هەست و نەست ملی ناوە، دەتوانێ کورد بهاڕێ و بیتوێنێتەوە. کورد ئەو کاتە داهاتووی لە چاخی نوێ، مسۆگەر دەبێ کە خاوەنی خۆی، کیان، دەستەڵات و دەنگ بێ، ئەوە ئەرکی هونەرمەند، نووسەر، نوخبە و هەر مرۆڤێکی چاخی نوێیە، کە لە سەردەم و لە ویستی لە مێژینەی نەتەوە و خەڵکەکەی تێگەیشتبێت.\nنوخبەی کورد لە خۆی و چاخی نوێ و مەترسێیەکانی داهاتووی نەتەوەکەی تێگەیشتووە؟\nئێگۆئیسمی دواکەوتووانەی خۆی لە کۆلێکتیویسمی زیهنی، هزریی، فەلسەفی، زانستی، هونەریی، کاریی و فەرهەنگی نوێدا دیتۆتەوە، یا لە گێژاویی هەژارانەی گرووپی، ناوچەیی، ئایینی، ئیدئۆلژیکی نوقم بووە و کوێرکوێرانە نەتەوەیەک بەرەو هەڵدێر ڕادەکێشێ؟\nنوخبەی حەوت ڕەنگی کورد، پلان و پرۆژە و ستراتێژی بۆ چاخی نوێی نەتەوەکەی دیاری کردووە، یان بە کەسایەتی تێکشکاوی سەدەکانی ڕابووردووە، خۆی گەیاندۆتە چاخی نوێ؟\nسەردەمی هەست و ڕۆمانسیسمی کورد بەسەر چووە، سەردەمی تێگەیشتن کە لە سەرەتای خۆیدایە گەر قووڵتر نەبێتەوە و جەغز و پەرژینە کۆنەکان نەدڕێ و کۆن ڕانەدا، داهاتوو لە بلقی ڕابووردودا دەتەقێتەوە!\nسەری خۆم هەڵدەگرم و ڕەدووی بایەکی بێوادە دەکەوم!\nدەبێ زەوی لەوەی کە هەیە هەراوتر بکەم!\nپارچەیەک ئاسمانی بۆ ڕاگوێزم و خۆر و مانگ و باران!\nئاااااای ئەی ئەوینی بزر بووم\nبە کاتی روژهەڵات بتدۆزمەوە…\nئەی نێو نیگای پڕ لە ئارامی! “مریەم قازی”\nPrevious کێڵگەی گەنم … نووسه‌ر دڵشاد عەبدوڵله\nNext ناسنامەی ئەدەبی …. عەبدولموتەلیب عەبدوڵڵا\nرازەکانی ئەوین و هەناسەکانی دەریا-7-.. تێکست: ستیڤان شەمزینی


گرنگترین (35) خال بۆ بەرەو ژیانێکی سەرکەوتوو\nموضوع: گرنگترین (35) خال بۆ بەرەو ژیانێکی سەرکەوتوو\nچوار شەممە, 12 تشرینی یەکەم 2011 12:06\n1. چاودێری بۆچونەکانت بە چونکە دواتر دەبێت بەووشە وە چاودێری وشەکانیش بکە لەبەر ئەوەی دواتر دەبێت بە کردار هەروەها چاودێری کردارەکانت بە چونکە دواتر دەبێت بە نەریتی ژیانت وە چاودێری نەریتەکانت بە لەبەر ئەوەی دواتر دەبێت بە کەسایەتیت لە ئەنجامدا کەسایەتیشت دوارۆژت دیاری دەکات.\n2. ئەم پرسیارانە بەردەوام ئاراستەی خۆت بکە: من کێم؟ وە چۆن گەیشتم بۆ ئێرە؟ وە دەمەوێت بۆ کوێ برۆم ؟ وە بۆ چی ئەمەوێت برۆم؟ وە چ شتێک به‌ربه‌سته لەسەر رێگام؟ وە چۆن زالدەبم بەسەریاندا؟\n3. کاتێک رێگای بیرکردنەوەت ئەگۆریت ئەوا بزانە جیهانی خۆت گۆریوە.\n4. به دڵنیایييەوە بزانە ژیانی ئێستات لە بەرهەمی بیرکردنەوی رابردووت دروست بووە.\n5. هیچ کەسێک بە ئەندازەی خۆت ناتوانێت بتگەیەنێت بەسەرکەوتن.\n6. بزانە بیرکردنەوە ئەنجامی هەموو کردەوەیەکە, جا رێگای بیردکرنەوەکانت بگۆرە گۆرانکاری بەسەر کردەوەکانتدا دێت.\n7. ئەگەر ئارەزووێکی راستت هەبێت بۆ رزگاربونت لە خوو نەریتە خراپەکان ئەوا بە دڵنیایییەوە لە 51%ی نەریتەکان رزگارت بووە.\n8. بزانە ناتوانیت بە ختەوەر بیت بەهەموو سەروەتی دونیا لەبەر ئەوەی مەملەکەتی بەختەوەری لە جۆری هەست و بیرکردنەوەتدا هەیە.\n9. بزانە کە متمانەی خەڵک بەتۆ لە ئاست متمانەی خۆتە بە خۆت.\n10. بەدوای هەڵەکاندا مەچوو بەڵکوو بەدوای چارەسەردا برۆ.\n11. مادام تۆ ئیمانێكی بته‌وت هه‌یه به سەرکەوتن به دڵنییایه‌وه کەس ناتوانێت رێگربێت لەسەر رێگاتدا.\n12. ئاسانترین رێگا بۆ رێکخستنی کارەکان ئەوەیە هەر کارەو لە کاتی خۆیدا ئەنجامی بدەیت.\n13. فێربە هەروەک ئەوەی لەسەرەتا دایت.\n14. داوا لە خوا بکە کە دڵنیایت گوێێ لێتە\n15. تۆ توانات هەیە بۆ سەرکەوتن ئەگەر بیرت لە سەرکەوتن کردەوە\n16. بۆ ئەوەی گەورەبیت پێویستە بیرکردنەوەكانیشت گەورەبیێت.\n17. هەر کاتێک زانیاریت لەهەربوارێکدا زیاد بوو ئەوا متمانەت بە خۆت زیاد دەبێت.\n18. نوسینی ئامانجەکانت لەسەر کاغەزێک رێژەی گەیشتنت به ئامانجه‌كان زۆر زیاترده‌كات.\n19. هیچ شتێک نییە بەربەست بێت بۆ گەیشتنت بە لوتکە تەنها خۆت نەبیت كاتێك به ره‌شبینیه‌وه ده‌روانیت بۆ شته‌كان.\n20. فێربە لە کەسی بەئەزموون و زانا لەبەرئەوەی تەمەن بوار بەوە نادات تا بتوانیت هەموو شتەکان خۆت فێری بیت.\n21. هەرگیز سه‌روه‌ت وسامان مه‌كه پێوه‌ر بۆ به‌خته‌وه‌ریی.\n22. ئاگاداری رەخنەی روخێنەر بە.\n23. لە ژیانتدا هەلی زۆرت بۆ دەرەخسێت جا هەر کات لە ئامادەباشی دابە لە کاتی هاتنە پێشی هەلەکان دا.\n24. سەرکەوتن کردارە نەوەک کۆتایی.\n25. پێناسەیەکی گشتی نییە بۆ سەرکەوتن چونکە هەر کەسەو روئیای تایبەتی خۆی هەیە، سەبارەت بەو شتەی کە دەیەوێت پێێ بگات و بەدەستی بێنێت\n26. ئارامگرتن باشترین چارەسەرە لە کاتی هەر گرفتێکدا.\n27. هاوکێشەی سەرکەوتن لە ژیاندا ئەوەیە: بریاردان + پابەندبوون + ملکەچ نەبوون.\n28. لەناختدا سووربون لەسەر سەرکەوتن بچێنە.\n29. هەوڵەکانت دووبارە بکەوە ئەگەر بۆ هەزار جاریش بێت.\n30.غەم وپەژارەکانت بە دەستی خۆت دروستیان دەکەیت.\n31. لەسەر رێگای سەرکەوتندا رووبەرووی ئەو شتە دەبێتەوە کە پێش بینیت بۆ نەکردووە.\n32. ئامانجەکان جولێنەرە بۆ ژیانت\n33. سەرکەوتن هەموو شتێک نییە به‌ڵام ئارەزوو بۆ سەرکەوتن هەموو شتێکە.\n34. گرنگ ئەوە نییە لە ژیانت دا دەکەویت بەڵکوو گرنگ ئەوەیە ئایا بۆ جاری دووەم دەتوانیت هەڵسیتەوە.\n35. ئەگەر چاوەرێێ هەلێکت کرد و بۆت نەهات بۆچی هەوڵی بۆ نادەیت؟\nالموضوع الأصلي : گرنگترین (35) خال بۆ بەرەو ژیانێکی سەرکەوتوو // المصدر : منتدياتحلبجةنت // الكاتب: emran\nگرنگترین (35) خال بۆ بەرەو ژیانێکی سەرکەوتوو , گرنگترین (35) خال بۆ بەرەو ژیانێکی سەرکەوتوو , گرنگترین (35) خال بۆ بەرەو ژیانێکی سەرکەوتوو ,گرنگترین (35) خال بۆ بەرەو ژیانێکی سەرکەوتوو ,گرنگترین (35) خال بۆ بەرەو ژیانێکی سەرکەوتوو , گرنگترین (35) خال بۆ بەرەو ژیانێکی سەرکەوتوو\nإذا وجدت وصلات لاتعمل في الموضوع او أن الموضوع [ گرنگترین (35) خال بۆ بەرەو ژیانێکی سەرکەوتوو ] مخالف ,, من فضلك راسل الإدارة من هنا


مێژووی سینەما لە قەڵادزێ – Knwe.org\nسەرەکی » دۆسێ » مێژووی سینەما لە قەڵادزێ\nقەڵادزێ یەکێکە لە شارە جوان و رەنگینەکانی هەرێمی کوردستان، ئەم شارە ماوەیەکی زۆر لانکەی شۆڕش و بەرخودان بووە، لەهەمانکاتیشدا لانکەی هونەر و ئەدەب و رۆشنبیری بووە. بەداخەوە ئەم شارە قارەمانە هەر زوو دەکەوێتە بەر ڕقی ڕژێمی فاشیستی بەعسی و کارەساتێکی هاوشێوەی کارەساتی هەڵەبجەی تێدا دەخووڵقێنێت. ئەوەبوو لە 24/4/1974 فرۆکە جەنگییەکانی رژێم، بۆمبارانی ئەم شارە قارەمانەیان کردو سەرو 200 کەسی مەدەنیان شەهید کردو سەدانی تریش بریندار بوون. ئەم کارە چەپەڵەی رژێم دەچێتە سەر کارە قێزەون و دڕندەکانی تری، لەم کارەساتە گەورەیدا تەنها خەڵکی مەدەنی شەهید نەکران، بەڵکە رژێم دەیویست تەواوی شارەکە وێران بکات و مێژوو ، فەرهەنگ و دیرۆکی ئەم شارە بسڕێتەوە.\nئێمە لەم دۆسێ تایبەتەدا کە لە لایەن « ئارارات ئەحمەد ئەحمەد» ەوە ئامادەکراوەو تێیدا باسی لایەنێکی تری ئەم شارە دەکات، کە ئەویش سینەمایە. دیارە هەمووکاتێکیش سینەما و هونەر، بە سیمای گرنگی شار دادەنرێت. ئەم دۆسێ تایبەتەش باسی چۆنێتی دروستبوونی سینەما لە قەڵادزی دەکات بەتایبەتی سینەما پشدەر. هیوادارین لە رێگەی ئەم دۆسێیەوە، خزمەتێکی مێژووی پرشنگداری ئەم شارە قارەمانە بکەین و لایەنێکی نادیار و جوانی ئەم شارە باس بکەین، کە ئەویش هونەر و سینەمایە.\nئامادەكردن: ئارارات ئەحمەد ئەحمەد\nئه‌م بابه‌ته، ڕاسته مێژووی سینه‌مامان له شاری قه‌ڵادزێ به گشتی، بۆ ده‌گێڕێته‌وه، به‌ڵام ئه‌گه‌ر سه‌رنج بدرێ، له‌نێوه‌رۆكدا باس و خواس له‌سه‌ر (سینه‌ما پشده‌ر) چڕ بۆ‌ته‌وه. سینه‌ما پشده‌ریش، له 1972 بۆ كۆتایی 1979 به دوو قۆناغ كاری كردووه، قۆناغی یه‌كه‌می 1972 تا 24/4/1974 و قۆناغی دووه‌می، 1976 بۆ سه‌ره‌تای 1979. له 24/4/1974 كه شاری قه‌ڵادزێی تێدا بۆردومان كراو نزیكه‌ی 200 كه‌س له ژن و پیاوو منداڵ شه‌هید بوون، سینه‌ما پشده‌ر له کار وه‌ستا. بۆیه به پێویست زانرا كه ئه‌م بابه‌ته له یاده‌وه‌ریی 45 ساڵه‌ی ئه‌و بۆردومانه‌دا، بكرێته دیارییه‌كی چكۆله‌ی ئه‌و یاده‌وه‌رییه تاڵ و غه‌مگینه، به‌تایبه‌تیش، كه یه‌كێك له خاوه‌نه‌كانی سینه‌ماكه، كه‌سایه‌تیی خوالێخۆشبوو (حه‌سه‌نی حاجی مه‌حموود) بووه، كوڕێكی به ناوی (قوباد) و كچێكی به ناوی (گوڵه‌باخ) و سێ كوڕی گوڵه‌باخ، له‌و كاره‌ساته‌دا، شه‌هید و، چه‌ند ئه‌ندامێكی دیكه‌ی خانه‌واده‌كه‌ی بریندار بوون.\nزۆر بە كورتی:\nسینەما، جگە لە هونەر، هۆكارێكی كات بەسەربردنو چێژ وەرگرتن، بوارێكی گرنگی بازرگانیشە. لە هەمان كاتدا، هۆكارێكیشە بۆ وەرگرتنی زانیاریی مێژوویی، كەلتووری، زانستی، فەرهەنگی و… بینەر دەتوانێ، لە میانی بینینی فیلمەكانیدا، زۆر شتی جۆراوجۆر وەربگرێ و فێرببێت.\n«سینەما، لە بنەڕەتدا وشەیەكی یۆنانییە، بە واتای جوڵە دێت. بەڵام وەك دەڵێن، سینەما هونەر و تەكنیكە، كە بە یارمەتیی وێنەی جوڵاوەوە، پەیامێك بۆ بینەرانی خۆی دەگوازێتەوە… «\nمێژووی سینەما له جیهاندا، بۆ كۆتاییەكانی سەدەی نۆزدە دەگەڕێتەوە، كە یەكەمجار بێدەنگ و، لە شێوەی وێنەی جوڵاو (الصور المتحركە)دا بووە، پاشان بەرەبەرە لەگەڵ پێشكەوتنی تەكنۆلۆجیادا، بەتایبەتیش لە دوای سییەكانی سەدەی بیستەوە، پەرەی پێدراوە.\n«سینەما، دوا هونەر و بە دەربڕینێكی دیكە، حەوتەمین هونەرە، شەش هونەرەكەی دیكە: شانۆ، نیگاركێشی، پەیكەرسازی، بیناسازی (میعماری)، مۆسیقا و سەمان. لەو نێوەدا، سینەما تاكە هونەرێكە، كە شەش هونەرەكەی دیكەی، نەك هەر لە خۆدا كۆكردۆتەوە، بەڵكو بە جۆرێك توانیویەتی گەورەتریشیان بكا. «\nئەوەی بە ڕوونی دیارە و هیچ حاشای لێ ناكری، لانی كەم لە سەد بۆ سەد و پەنجا ساڵی ڕابوردوودا، لە قەڵادزێ چەندان گەورەپیاوی فەرهەنگ، ئەدەب، هونەر و زانای ئایینیی تێدا هەڵكەوتووە، كە بە هۆیەوە ئەدەب و ڕۆشنبیری، تێدا بەرەو پێش چووەو گەشاوەتەوە، ئەوانەش، كەم تا زۆر، نەخش و كاریگەریی دیاریان لەسەر كرانەوەی بیر و ئەقڵی تاكەكانی شار و نێوچەكەدا، داناوە. هیچ گومان لەوەدا نییە، كە زۆر پێش ئەو مێژووەش، قەڵادزێ و سنوورەكە، خاڵی نەبووە لەو تەرزە پیاوانە، بەڵام بەهۆی نەنووسینەوەی مێژووی دەڤەرەكە، ڕۆژگار ونی كردوون و، ئێستا لە ئێمەوە دیارنین.\nپاشتریش، لە سیەكانی سەدەی بیستەوە، هونەری شانۆ و نواندن، بە شێوەیەكی میللی و سەرەتایی دەركەوتووەو وردە وردە پەرەی پێدراوە، تا لە هەشتاكان، كە (تیپی نواندنی قەڵادزێ) دروست بوو، چووە قاڵبێكی تازەوە.\nبەڵام هەرچی سینەمایە، بوون و دەركەوتنی لە قەڵادزێ، بۆ پەنجاكانی سەدەی بیست دەگەڕێتەوە، تا كۆتایی حەفتاكان، بە چەند قۆناغێكی پچڕ پچڕ و ماوەیەكیش بەردەوام، بەردەوام بووەو ئیدی لە كۆتایی حەفتاكان، كۆتایی هاتووە.\nئەمەیان، لە نێوەڕاستی دەیەی پەنجاكاندا بووە. سەبارەت بەو سینەمایە، هەموو گێڕانەوەكان وا دەڵێن و كۆكن لەسەر ئەوەی، تەواوی دەزگا و ئامێر و موەلیدەی كارەباكەی، لە ئۆتۆمبێلێكی شێوە ئیسعافدا بووە، واتا گەڕۆك بووە، حكومەت خۆی ساڵێ یەك دوو جار و لە وەرزی هاویندا ده‌یهێنا، خامێكی سپییان بە دیواری نەخۆشخانە، یان پشتەوەی قشڵەی ئەو كاتەی قەڵادزێدا هەڵده‌واسی. فیلمەكانیش بەزۆری شەڕەكانی جەنگی دووەمی جیهانی یان ڕێنمایی تەندرووستی بوون، یا ئەوەی مەبەستیان بوایە، نومایشیان كردووە، پێش دەستپێكردنیش، حەمە ڕەشیدی كاره‌با، میكڕۆفۆنەكەی بە دەستەوە دەگرتو گۆرانی و مەقام و شتی وای تێدا دەگوت. هاتن بە بلیت و بە پارە نەبووە، كاتەكەیشی بە ڕۆژ بووە. ئەو كاتە قەڵادزێ زۆر قەرەباڵغ نەبووە، هەر كە سەیارەكە دەهات، دەیانگوت: «ئەوە سینەما هات!» خەڵك، بە جاڕدان و بانگەوازێك كۆدەبوونەوە، لەوێ ڕادەوەستان و تەماشایان دەكرد.\nئەوەیشیان هەر بە شێوەی گەڕۆك و دەزگایەكی زۆر سادەو سەرەتایی بووە، سابت و به‌رده‌وام نه‌بووه، جار جار هێناویانەو لە پشت چایخانەی (ڕەسووی مام ئەحمەدی) نزیك كەبابخانەكەی وەستا ڕەشیدی كەبابچی، شوێنێك هەبووە، لەوێ دانراوە و ئیشیان پێكردووە، فیلمە كۆمیدییەكانی چارلی چاپلن، عەرەبیە كۆنەكان و ئەوانەیان نومایش ده‌كرد.\nساڵی 1971 یا 1972 پیاوێك بە ناوی ساڵح كەركووكی، بە ماڵ و خێزانەوە بۆ قەڵادزێ هاتووه. ئەو پیاوە، كەسێكی زیرەك و بە سەلیقە و لە هەمان كاتیشدا ڕوحسووك و هەمیشە دەم بە پێكەنین بووە، زوو چووەتە دڵانەوە. پێشتر لە كەركووك، ئیشی وێنەگری (مصور)ی كردووە، لە (سینەما خەییام)ی ئەو شارەیش كاری كردووە، بەو هۆیەوە شارەزاییەكی باشی لەو بوارەدا هەبووە. لە قەڵادزێ، سەرەتا لە گەڕەكی خانەقا، كە نزیك بووە لە بازاڕ، ستۆدیۆیەكی وێنەگریی بە ناوی (ستۆدیۆ فیرده‌وس)، بە كامێرا و بە شێوەی پێشكەوتووتر لە كاری سندووقەكە، كە بە (وێنەی شەمسی) ناسراوە، داناوە. چەند گەنجێكی شارەكەش وەك (سەڵاح ئیبراهیم، محەمەد ئیبراهیم و جەمال ڕەشید) لە دەوری خۆی كۆكردوەتەوە و فێری وێنەگریی كردوون. لێرەوە ساڵح بە ساڵحی ڕەسسام، یان ساڵحی ستۆدیۆ ناسراوە. لەو كاتەشدا لە قەڵادزێ، تەنیا دوو كەس بە ناوی (زاهیری ڕەسسام) و (شێخەی شێخ سادق) ، كاری وێنەگرییان، بە شێوە كۆنەكە، كردووە.\nپاشان، كە شارەزای ڕۆشنبیری و ئەقڵییەتی خەڵكەكە بووە، وازی لە كاری ستۆدیۆكەی هێناوە و سینەمایەكی گەڕۆكی هێناوە. یەكەمجار، لە (باخچەی میرزای)ی گەڕەكی خانەقا، نزیك شوێنی (ستۆدیۆ فیردەوس)، بە شێوەیەكی كاتی دایناوە و شەوان ئیشی پێكردووە، لێرەوە بە ساڵحی سینەما ناسراوە.\nپاشتر، سینەماكەی بۆ حەوشی تانكی ئاوی شار گواستووەتەوە، كە لە وێستگەی كارەبای قەڵادزێ نزیك بووەو نێوەڕاستی شارەكەش بووە. وەك دەگێڕنەوە، بە گشتی ئێواران ئیشی كردووە، حەوشەكەیان ئاوڕشێن كردووە و دوو داریان، وەك ستوونی یاری شەبەكە، چەقاندووەو خامێكی سپییان پێدا هەڵواسیوە، هێندێك كورسییە كۆن و شكاوی چایخانە و لەو جۆرەیان كۆكردووەتەوە، خەڵك بلیتیان بڕیوە و چونەتە ژوورێ بۆ تەماشاكردنی فیلمەكان.\nدواتر لە ساڵی 1972، لەبەرئەوەی جۆری فلیمەكان، فلیمی ئاسایی و ماقوڵ بوون و لەگەڵ داب و نەریتی كۆمەڵایەتیی خەڵكی شارەكەدا، ناكۆك نەبوون و جێی پەسەندی هەموو چین و توێژەكان بوون، ڕۆژ بە ڕۆژ سینەماكە بینەر و لایەنگری زۆرتر بووە، بۆیە، بیر لەوە كراوەتەوە، شوێنێكی تایبەت و ستاندارد، كە لە سینەمای شاران بچێت، بۆ سینەماكە دابین بكەن، ئەمەش بە هاوكاری و هاندانی (حەسەنی حاجی مەحموود) و (محەمەد حەسەن بیللی) كراوە، كە دوو كەسایەتیی وریا، كراوەو ئاقڵمەندی شارەكە و لە هەمان كاتدا باری داراییان باش و، بەڵێندەر بوون، ڕێككەوتوون كە بینایەكی ستاندارد بۆ سینەماكە لەسەر زەوییەكی محەمەد حه‌سه‌ن بیللی، كە ڕووبەرەكەی نزیكەی 600 مەتر و شوێنەكەشی گونجاو و بە تەنیشت وێستگەی كارەبای شاره‌كەوە بووە ، دروست بكەن.\nبۆ ئەو مەبەستەش، ساڵحی سینەما بۆ كەركووك چووە و نەخشەیەكی سینەمای هێناوە، پاش وەرگرتنی مۆڵەت، دەست بە دروستكردنی كراوە. ئەمەش بەپێی ڕێككەوتنێكی نێوان خۆیان بووە، كە هەریەك بەقەدەر قەبارەی بەشداریكردنەكەی لە موڵك، دەزگای سینەماكە، خەرجیی ڕۆژانە، كارمەند، شاگرد، ئیشپێكەر و كڕینی فیلم و تاد… پشكیان لە داهاتی سینەماكەدا هەبووە، بینای سینەماكەش بە موڵكیەت، موڵكی محەمەد حه‌سه‌ن بیللی بووە.\nدوای ماوەیەك، زاهیری كارەباچی و نادر محەمەد، وەك بەشدارێك هاتوونەتە نێو پڕۆژەكە. دواتر شەهید عیزەدین قەرەیش، بۆ ماوەیەك بووەتە شەریكیان.\nبینای سینەماكە دوو قات و تا ڕادەیەك بەم شێوەیە بووە: قاتی خوارەوەی، بەشێكی هۆڵ و شوێنی پۆستەر و ڕیكلامی فیلمەكانی ڕۆژانی داهاتوو، بلیت بڕین و، لە ژێر قاندرمەكانیش حانوتێكی چكۆلە هەبوو كە سەیید توانا، كە پاشان ئەویش دوكانی وێنەگریی كردووەتەوە، بەڕێوەی بردووە.\nبەشێكی دیكەیشی، شوێنی دەزگا و ئیشپێكردنی فیلم بووە. شوێنی دانیشتنی بینەریش لە قاتی خوارێ، لە دوو بەش پێكهاتووە: بەشێكی كە لە شاشەی سینەماكەوە نزیك بووە، نرخەكەی هەرزانترین بوو، بەشەكەی دیكەیشی لە نێوان پەنجەرەی نومایش و بەشی یەكەمی شوێنی دانیشتنی بینەر بووه، ئەوەیان گرانتر بووه. قاتی سەرەوەیشی، بچووكتر بوو، بەڵام لە بەشی پشتەوەی ئەو قاتە، چەند خانەیەكی تایبەتی (لۆج) دروست كرابون، نرخیان لە هەموویان گرانتر بووە. لۆجەكان تایبەت بوون بە خێزان، یان خەڵكی بەرپرس و كەسایەتی و…\nنرخەكان بەپێی شوێنەكان جیاواز بوون، یەكەمجار، بەشی پێشەوەی قاتی خوارێ، 40 فلسی ئەو كاتە بووە پێیان دەگوت چلی. بەشی پشتەوەیشی 60 فلسی بووە، پێیان دەگوت شەستی. قاتی سەرێش 80 فلس بووە پێیان دەگوت هەشتایی و لۆجەكانیش، كە هەر لە قاتی سەرەوە بوون، له به‌شه‌كانی دیكه گرانتر بوون. وە لەگەڵ سەردەمەكانیش نرخەكان ده‌گۆڕان.\nئەوانەی ئیشیان بە دەزگاكە كردووە، یەكەمجار ساڵحی سینەما و پاشان هەریەك لە ستار حه‌مادی، جەمال ڕەشید، محەمەدی ئیبریم، سەڵاحی ئیبریم و كەریمی عومەری حاجی كەریم بوون، كە ساڵح خۆی فێری كردبوون، كاریان پێكردووە.\nفیلمەكان، بەپێی ڕاسپاردن و ڕێككەوتنی نێوانی خۆیان، لە سینەماكانی بەغدا یان كەركووكەوە هێنراون و بە گشتی فارسی، هیندی، عەرەبی و بیانی بوون، وەك: ئەمیر ئەرسەلان، یوسف و زولەیخا، ڕۆستەم و زۆراب، تەڕەزان و هەرقل و… شریتی پارچە پارچە بوون، خۆیان بە دەرمان و بە شێوەیەكی گونجاو لێكیان گرێ دەدانەوە.\nله‌مه‌ڕ بلیتبڕین، كه‌سێكی دیاریكراوو تایبه‌ت نه‌بووه بۆ ئه‌و كاره، به‌ڵكو هەریەك لە ساڵحی سینەما، مام نادر، جەمال ڕەشید، جەمال محەمەد، بە نۆرە یان بەپێی وەخت و بۆ لوان، لە شوێنی بلیت بڕین، دادەنیشتن و بلیتیان بە موشتەریەكان دەفرۆشت.\nبۆ نمایشی هەر فلیمێك، جاڕیان دەدا. سەرەتا (1972 – 1974) تابلۆیەكی فیلمەكەیان لە پارچە مەعاكسێكی گەورە قایم دەكردو كارمەند یان یەكێك لە كرێكارەكانی سینەماكە، بە دەستەوەی دەگرتو بەنێو شاردا دەیگێڕا، هاواری دەكرد كە ئەمشەو ئەو فلیمە ئیش دەكات. بەڵام پاشان (قۆناغی دووەمی سینەما لە 1976 بۆ كۆتایی 1978) بە عەرەبانەیەكی سێ تەگەرە بە نێو شاردا گێڕاویانە. شوێنی جاڕدانەكەیش لە فولكەی ئەو كاتەی قەڵادزێوە دەستی پێكردووە و لە مەیدانی مەنگووڕان كۆتایی هاتووە. جاڕدەرەكانیش (ئیسماعیل مەحیەدین، محەمەد هۆمەرە كەڕ، عەلی شێخە، كەڕە، بله‌ی سه‌عه‌كه‌ڕ، عه‌لی ئه‌حمه‌د سێزده‌و جه‌باری عه‌لی چاخان) بوون.\nسینەمای قەڵادزێ، كە لەسەر تابلۆی سەر بیناكەی نووسرابوو سینەما پشدەر، بە گشتی شەوان كاری كردووە و هەمیشە دوای نانی شێوان نمایشی دەست پێكردووە. كاتژمێرێك پێش نومایش، گۆرانیی كوردی، فارسی و عەرەبییان لێداوە، دەنگی بڵندگۆكانیان ده‌درانه دەرەوەی سینەماكە و بەشێكی زۆری خەڵك و ماڵەكانی دەوروپشتی سینەماكە، گوێبیستی دەبوون. لە گۆرانیە كوردییەكان، زۆربەی وەخت مەزهەری خالقی، لە عەرەبییەكان، ئوم كلسوم لە فارسیش ئیرەجیان دەهاویشتە سەر. جگە لە شەوان، ڕۆژانی جەژنیش كاری پێ كراوە و فیلمەكە ڕۆژانە سێ نۆرە، بەیانی و دوانیوەڕۆ و شەوان، پیشان دراوە.\nقۆناغی یەکەمی سینەما پشدەر\nقۆناغی یەكەمی سینەما پشدەر، ساڵی 1972 تا 24/4/1974 بەردەوام بووە، به‌هۆی ئه‌وه‌ی پێشتر دانوستاندنی شۆڕش و ڕژێم تێكچوبوو و شەڕ دەستی پێكردبوەوه و له‌و ڕێكه‌وته‌دا ڕژێم بە بۆمبای ناپاڵم شاری قەڵادزێی بۆردومان كرد و نزیكەی 200 كەس شەهید و بریندار بوون، ئیدی بەو هۆیەوە، سینەماكەش لە کار وەستا.\nدواتریش، كە سوپای ڕژێم بەرەبەرە شار و گوندە ئازادكراوەكانی داگیر دەكردەوە و نزیكی قەڵادزێ ببوونەوە، دانیشتوانی قەڵادزێ، وەك زۆربەی خەڵكی شارەكانی دیكەی كوردستانی عێراق، ئاوارەی وڵاتی ئێران و پەناهەندەی ئەوێ بوون. لەو زروفە نائارامەدا، ماڵی زۆرێك لە هەڵاتووەكان، بە دەستی هێندێك لە جاش و ئەوانەی سەر بە ڕژێم بوون، تاڵانكران و زۆریشیان لەلایەن خەڵكە باشەكانەوە پارێزران. لەو نێوەدا، سینەمای قەڵادزێ پارێزراوە و كەس دەستی بۆ نەبردووە، چونكە بەشێك لە خانەوادەی محەمەد حه‌سه‌ن بیللی و حەسەنی حاجی مەحموود، كە خاوەنی بیناكە و هاوبەشێكی سینەماكە بوون، بە مەبەست و لە بەرژەوەندیی پاراستنی موڵك و ماڵی خۆیان و هێندێك لە نزیكانی خۆیان، بەرەو ئێران نەڕۆیشتوون.\nقۆناغی دووەمی سینەما پشدەر\nقۆناغی دووەمی سینەما پشدەر، كە ڕۆژگاری دوای كۆتاییهاتنی شۆڕشی ئه‌یلوول و گەڕانەوەی خەڵكی ئاوارە و پەناهەندە بووە لە ئێرانەوە بۆ قەڵادزێ، هێندێك لەوانەی ئاگاداری سینەماكە بوون و گفتوگۆم لەگەڵدا كردوون، پێیان وایە، بە هیچ جۆرێك ئیشی پێ نەكراوەتەوە، هێندێكیش پێیان وایە، بۆ ماوەیەكی كورت ئیشی پێ كراوەتەوە و ئیدی بە یەكجاری داخراوە. منیش، بە هێندێك بەڵگەوە، بۆم ساغ بۆوە، كە سینەماكە لە 1976 ئیشی پێ كراوەتەوە و تا كۆتایی 1978، یان سەرەتای 1979بەردەوام بووە، بۆ ئەوەش دوو بەڵگە لەبەردەستدان، كە تا نزیكی ساڵی 1979 بەردەوام بووە:\n1) كاتێك كە خوێندنی قۆناغی سەرەتاییم تەواو كرد، ساڵی 1976-1977 بوو، بۆ خوێندنی قۆناغی نێوەندی، لەگەڵ هاوپۆلەكانی دیكەمدا، لە گوندی (ژاراوێ)وە، چووینە قەڵادزێ. من و برادەرێكم لە بەری مام قاسم، هۆدەیەكمان بەكرێ گرتبوو، جار بە جارە ئێواران پاش نانی شێوان، دەچووینە بازاڕی قەڵادزێ و ڕێگەشمان بە بەردەمی سینەماكەدا بوو، باش لە بیرمە كە سینەماكە كاری دەكرد، جا، هێندێك لەو جارانە دەچووینە سینەما و هێندێك جاریش دوای پیاسەیەكی چكۆلە، دەگەڕاینەوە هۆدەكەی خۆمان. بۆیە ئەوەندەی لە بیرم مابێ، تا 1979یش بەردەوام بووە، بەڵام درێژەی نەكێشا و لە ڕمێن و ڕەواج كەوت.\n2) دوو ژمارەی ڕۆژنامەی (هاوكاری) لە بەردەستدان، كە هی ساڵی 1978ن و لە گۆشەی (هاوكاری و كۆمەڵانی خەڵك)دا باسیان لە كێشە و گرفتەكانی ئەو سینەمایە كردووە.\n3) كه‌مال ڕه‌شید، كه یه‌كێك بووه له براده‌رو هاوكاره نزیكه‌كانی ساڵحی سینه‌ما، له گفتوگۆیه‌كدا باسی ئه‌وه‌ی كرد كه له دوای گه‌ڕانه‌وه‌یان له ئێران و، به دیاریكراوی ساڵی 1976، ساڵحی سینه‌ماو خێزانه‌كه‌ی له قه‌ڵادزێ گیرسانه‌وه‌و نه‌چوونه‌وه كه‌ركووك، سینه‌ماكه‌ی خسته‌وه کار، له هه‌مان كاتدا ستۆدیۆیه‌كی وێنه‌گریشی كرده‌وه‌و به‌ناوی كچێكیه‌وه ناوی نا (ستۆدیۆ ڤیان)\nلە سەرەتاکانی 1978 دا. سینەماكە ئیدی بەرە بەرە لە ڕمێن كەوتووه‌و و پاشان بە یەكجاریی داخراوە. ساڵح به‌شه‌كه‌ی خۆی له سینه‌ماكه، به هاوبه‌شه‌كانی و (ستۆدیۆ ڤیان)یش به جه‌مال ڕه‌شید، كه هاوكارێكی بووه له ستۆدیۆكه‌دا، ده‌فرۆشێته‌وه.\nهۆکاری داخستنی سینەما پشدەر\nكۆتاییهاتنی سینەماكه لەو كاتەدا، هێندێك كەس بۆ چەند هۆكارێكی دەگێڕنەوە:\nیەك: خەڵكی قەڵادزێ، كە هەمیشە خەڵكێكی شۆڕشگێڕ و پێشەنگی هەستان و كوردایەتی بوون، پاش ڕوخانی شۆڕش، زۆر عاجز و نائومێد بوون و دڵیان بەو شتانە خۆش نەبووە.\nدوو: بوونی هێزی ئەمن و سوپا و دەسەڵاتی ڕژێم لە شارەكەدا، كە ڕوخسار و چڕوچاوی بێگانە بوون و چارەگران بوون، ئارامیی و زەوقی شارەكە و دانیشتوانەكەیان تێكدابوو.\nسێ: دەزگا و ئامێری نمایشكاری وەك تەلەفزیۆن و جیهازی ڤیدیۆ، بەرەبەرە پەیدا ببوون.\nخاوەندارێتی سینەما پشدەر\nلەمەڕ خاوەندارێتیی سینەماكە هەر لە سەرەتاوە بۆ كۆتایی، بەم شێوەیە بووە:\nمحەمەد حه‌سه‌ن بیللی، ساڵانی 1972- 1974، هەم خاوەنی بیناكە و هەم لە دەزگاو خەرجی و داهاتی سینەماكەدا هاوبەش بووە. ساڵحی سینەما، زاهیری كارەباچی، مام نادر و عیزەدین قەرە، ئەوانە تەنیا لە ئامێری سینەماكە و لە خەرجی و داهاتدا بەشدار بوون.\nمحەمەد حه‌سه‌ن بیللی، بە حوكمی ئەوەی خاوەنی بیناكە بووە، لە قۆناغی دووەمیشدا، ساڵانی 1976 بۆ كۆتایی 1978 یان سەرەتای 1979، دیسان هاوبەش بووە. ساڵحی سینەما، ماوەیەك شەریكی دەزگاكە و خەرجی و داهاتی سینەماكە بووەو پاشان گەڕاوەتەوە شاری كەركووك. زاهیری كارەباچی، ئەویش بۆ ماوەیەك شەریكیان بووە، بەڵام لەبەرئەوەی زۆربەی ئەندامانی خانەوادەكەی بەر بۆردوومانی 24/4 كەوتبوون، بەردەوام مات و عاجز بووە، چاوی بەرایی نەداوە لە قەڵادزێ بمێنێتەوە و شارەكەی بەجێ هێشتووە، كەسێك بە ناوی عەلی حەسەن سنجان، كە ئەو كاتە ئیشی ڕادیۆسازی بووە لە قەڵادزێ، بەشەكەی لێ كڕیوەتەوە. بەڵام ڕوون نەبۆوە كە ئایا حەسەنی حاجی مەحموود، لەم قۆناغەدا وەك هاوبەش ماوەتەوە یان نا.\n* سینەما پشدەر، بەو تەمەنە كورتەی خۆیەوە و بە هەموو كەمو كورتییەكانییەوە، ڕۆڵێكی گرنگ و گەورەی لە كردنەوەی چاوی خەڵكی شارەكە و سنوورەكە گێڕاوە، بەردێكی ئەڵماس بوو، خرایە سەر دیواری بواری نواندن و سینەما، كولتووری سنورەكە و لایەنی ڕووناكبیریی خەڵك و بەتایبەتیش گەنجانی شارەكە.\n* خوێنەری بەڕێز، هەرچەند تا ئێرە، هەندێك زانیاریت لەبارەی (سینەما پشدەر)ـه‌وە خوێندەوە، بەڵام پێموایە بابەتەكە، هێشتا پێویستیی بە وردەكاریی زۆرتر هەیە. بۆیە گلەیی و ڕەخنەی هاوشاریانم لەو بارەوەو، زانیاری و سەرنج و بەڵگەی تازەو نەزانراویان، دەخەمە سەر سەرم.\n* نووسه‌ر و لێكۆڵه‌ر بوارنورەدین سابیر، كە پێداچوونەوەی بۆ بابەتەكە كرد.\n* قوباد حاجی فه‌قێ محه‌ممه‌د حه‌وێز (قوباد قه‌ڵادزه‌یی)، كە لە ساغكردنەوەی زۆرێك لە ناوی شوێن و كەسەكان و پێدانی زانیاری، هاوكاریی كردم.\n* خانه‌واده‌ی حه‌سه‌نی حاجی مه‌حموود، محه‌مه‌د حه‌سه‌ن بیللی و ساڵحی سینه‌ما، كه به پێدانی وێنه‌ی كه‌سایه‌تییه‌كان، هاوكارییان كرد.\n* مامۆستا موه‌فه‌ق میراوده‌لی، كه دوو ژماری ڕۆژنامه‌ی (هاوكار)ی خسته به‌رده‌ستم.\n* هه‌موو ئه‌و دڵسۆزانه‌ی كه وه‌ك سه‌رچاوه ناسێنراون، گفتوگۆی ته‌له‌فۆنیم له‌گه‌ڵدا سازداون و، زانیارییان پێداوم.\n* سایتی رشد بە زمانی فارسی.\n* كەریم حەسەن حاجی عەلی، لەدایكبووی 1945 قەڵادزێ، دانیشتووی قەڵادزێ، گفتوگۆی تەلەفۆنی.\n* ستار حەمە تایەر، لەدایكبووی 1952 قەڵادزێ، دانیشتووی قەڵادزێ، گفتوگۆی تەلەفۆنی.\n* حسامەدین بەهائەدین سابیر، لەدایكبووی 1944 قەڵادزێ، مامۆستای خانەنشین، دانیشتووی شاری سلێمانی، گفتوگۆی تەلەفۆنی.\n* عەلی حەسەن ئەحمەد (عەلی حەسەن سنجان) لەدایكبووی 1945 قەڵادزێ، دانیشتووی هەولێر، گفتوگۆی تەلەفۆنی.\n* نادر محەمەد قادر، ناسراو بە مام نادر، لەدایكبووی 1952 قەڵادزێ، دانیشتووی شاری هەولێر، گفتوگۆی تەلەفۆنی. ناوبراو ئەو كاتە بەرپرسی یەكێتیی قوتابیان و لاوانی پارتی دێموكراتی كوردستان بووە لە قەڵادزێ .\n* لوقمان حسێن مەحموود، لوقمانی حوسێنی حاجی مەحموودی، برازای حەسەنی حاجی مەحموود، لەدایكبووی 1962 قەڵادزێ، نیشتەجێی شاری سلێمانی، گفتوگۆی تەلەفۆنی. ئەویش، بەشێكی زانیارییەكانی لە نەوال خانی كچی ساڵحی سینەما وەرگرتووە.\n* ڕه‌عد ساڵح مەولوود، كوڕی ساڵحی سینەما، لەدایكبووی 1965 شاری كەركووك، دانیشتووی شاری كەركووك، گفتوگۆی تەلەفۆنی.\n* كه‌مال ڕه‌شید سه‌عید، له‌دایكبووی 1956 قه‌ڵادزێ، دانیشتووی قه‌ڵادزێ، گفتوگۆی ته‌له‌فۆنی.\n* سەڵاح ئیبراهیم: سەڵاح ئیبراهیم یوسف، ناسراو بە سەڵاحی ئیبریمی، لەدایكبووی 1958 قەڵادزێ، دانیشتووی سلێمانی، گفتوگۆی ته‌له‌فۆنی.\n* سەركەوت محەمەد حەسەن، سەركەوت محه‌مه‌د حه‌سه‌ن بیللی، لەدایكبووی 1963 قەڵادزێ، نیشتەجێی شاری سلێمانی، گفتوگۆی تەلەفۆنی.\n* ڕۆژنامەی هاوكاری: ژمارە 409 لە 16/1/1978 و ژمارە 442 لە 25/9/1978.\nكه‌س و شوێنه‌كان:\n* ساڵحی سینەما (ساڵح كه‌كووكی): ساڵح مەولوود حەسەن، لە 1945 لە شاری كەركووك لە دایك بووە، لە 1/4/2007 لە شاری كەركووك كۆچی دوایی كردووە.\nساڵح، بە هۆی ئەوەی كە برادەرایەتی و بۆرە خزمایەتییەكیشی لەگەڵ شەهید (عیزەدین محەمەد) ناسراو بە (عیزەدین قەرە)دا هەبووە، عیزەدین قەرەیش لە شۆڕشی ئەیلوول 1961-بۆ 1974 لە (هێزی كاوە)ی پشدەر، سەرلق بووە. بۆیە ڕەنگە هاتنەكەی بۆ قەڵادزێ، لەگەڵ عیزەدیندا و دوای ڕێككەوتنی شۆڕشی ئەیلوولی گەلی كورد و ڕژێمی بەعس و، دوای خوێندنەوەی بەیانی 11ی ئازاری 1970 بووبێت.\nعیزەدین قەرە، لە كۆتاییەكانی ساڵی 1974 لە كاتی كۆتاییهاتنی ئاگربەستی نێوان شۆڕش و ڕژێمی عێراق كە شەڕ هەڵگیرسایەوە، شەهید بوو.\n* تیپی نواندنی قەڵادزێ، 26/6/1986 دامەزراوە، ئەندامەکانی سەرەتای (عومەر عەبدوڵڵا محەمەد– عومەر قاچ، عومەر كاكل ڕەحیم، ئاسۆ فەقێ ڕەسووڵ ئەحمەد و كەمال محەمەد سلێمان– كەمال ئالانی) بوون. دواتریش پاش ماوه‌یه‌ك (تیپی نواندی پێشڕه‌و) دامه‌زرا. جێی ئاماژه‌یه كه تیپی نواندنی قه‌ڵادزێ تا ئێستاش له كار و چالاكییه هونه‌رییه‌كانی به‌رده‌وامه.\n* نەخۆشخانە و قشڵەی ئەو كاتەی قەڵادزێ، لێك نزیك بوون و یەك شەقامیان نێوان بووە.\n* حەمە ڕەشیدی كارەبا: یەكێك بووە لە كەسایەتییەكانی شارەكە، لە بنەڕەتدا خەڵكی كۆیە بووە، بەڵام ساڵانێكی زۆر بووە كە لە قەڵادزێ نیشتەجێ بووە.\n* ڕەسووی مام ئەحمەدی: ڕه‌سوڵ ئه‌حمه‌د، لەدایكبووی قەڵادزێ، ؟، ئەو ڕۆژگارە چایخانەی هەبووە.\n* وەستا ڕەشیدی كەبابچی: ڕه‌شید عه‌لی ڕه‌شید، 1929 پشده‌ر – 29/11/2003 سلێمانی، كەبابخانەی هەبووه، كەبابەكەی زۆر بە ناوبانگ بوو. هاوزەمان هەر ئەو ڕۆژگارە پیاوێكی دیكەیش له قه‌ڵادزێ بە ناوی وەستا عەلیی كەبابچی، كەبابخانەی هەبووەو ئەویش كەبابەكەی زۆر بەناوبانگ بووە، ئەو دوو كەبابخانەیە هەردووكیان بازاڕیان گەرم بووە.\n* وه‌ستا عه‌لی كه‌بابچی: عه‌لی ساڵح محه‌مه‌ده‌مین، له‌دایكبووی 1927 پشده‌ر، كۆچی دوایی 4/12/1993 سلێمانی.\n*محەمەد ئیبراهیم: محەمەد ئیبراهیم یوسف، ناسراو بە محەمەدی ئیبریمی، 1952 – 2018 قه‌ڵادزێ.\n*جەمال ڕەشید: جەمال ڕەشید سه‌عید، 1953 له قه‌ڵادزێ له دایك بووه، له 21/3/1991 له مه‌رزی كێلێ (قه‌ڵادزێ – سه‌رده‌شت) به فیشه‌كی پاسدارانی ئێران شه‌هید كرا.\n* زاهیری ڕه‌سسام: زاهیر ڕه‌شید ساڵح/ 1922 – 2009 پشده‌ر.\n* شێخه‌ی شێخ سادق، له‌دایكبووی بیسته‌كانی سه‌ده‌ی بیست، پشده‌ر، كۆچی دوایی ؟، دانیشتووی قه‌ڵادزێ بووه .\n* بەری مام قاسمە: گەڕەكی مام قاسمە، تەڕەفی مام قاسمە. هەڵكەوتەی قەڵادزێ وایە كە شیو و چۆمی تێكەوتووە، خەڵكەكە بە گەڕەكەكانی بەرانبەر مەركەزی قەڵادزێیان گوتوە (بەر، تەڕەف، لا)، وەك: بەری شەهیدان (گەڕەكی شەهیدان)، بەری سەرتەپكان (گەڕەكی سەرتەپكان) و بەری مام قاسمە.\nمام قاسمە، یەكێكە لە گەڕەكە كۆنەكان و دەكەوێتە پەڕی خۆراوای قەڵادزێ، خڕێك كە بە (خڕێ مام قاسمەی) ناسراوە لە مەركەزی قەڵادزێی جیا دەكاتەوە. بەرانبەر (گردی حوسنی)یە و (چۆمی چۆمخڕكەی)، لەگەڵ گەڕەكی مام قاسمە، لێكیان جا دەكاتەوە. ئەو باسكەی كە گەڕەكەكەی لەسەر ئاوەدان كراوەتەوە، لە كۆندا زنەو كانیاوی زۆر بووە. لە دەوروبەری ساڵانی 1962 – 1963 ڕه‌وانشاد میناغای گردبداغی (محه‌مه‌ده‌مین بابه‌بكر مه‌مه‌ند، 1902-1968 كه‌سایه‌تی عه‌شیره‌تی میراوده‌لی)، كارێزكەنێك بە ناوی (قاسم) كە ئیشی هەڵكەندنی كارێز بووە، لە خۆرهەڵاتی كوردستانەوە دێنێ و، چەند كارێزێكی لەو شوێنە، پێ لـێ دەدا. ئیدی لەو سەردەمەوە ئەو گەڕەكە بە ناوی ئه‌و كارێزكه‌نه‌وه، به (بەری مام قاسمەی) بە ناوبانگە. ئەو گەڕەكە ئەو كاتە چۆڵ بووەو تەنیا یەك دوو ماڵی لـێ بووە، پاشان بەهۆی بوونی سەرچاوەی ئاوەوە، وردە وردە خەڵك ڕووی تێكردووە و خانوویان لـێ كردوون.\n* مەیدانی مەنگووڕان: شوێنێكە دەكەوێتە كۆتایی بازاڕەكانی ئەو ڕۆژگارەی شاری قەڵادزێ و بەرانبەر گەڕەكی مام قاسمە و بەسەر (جووتكانیان)دا دەڕوانێت، بە هۆی ئەوەی كە لە كۆندا و تا هەشتاكانی سەدەی بیستیش، خەڵك و جوتیارانی سنووری مەنگووڕایەتی، بە وڵاخ، داری وشك و تەڕەبار* و پەڕەورو پەلەوەرو ئاژەڵیان هێناوەتە قەڵادزێ و لەوێ فرۆشتویانە، بۆیە ئەو شوێنە، هەر بە ناوی ئەو خەڵكەوە ناسراوە و پێیگوتراوە مەیدانی مەنگووڕان، هەرچەندە ئێستا ئەو شوێنە هەمووی بۆتە دوكان و بازاڕ، بەڵام هەر بەو ناوەوە ماوەتەوە.\n* تەڕەبار: باری میوە و سەوەزات.\n* باخچەی میرزای: ئەو شوێنە ساڵانێكی زۆر زووتر كە بۆ چلەكانی سەدەی بیست دەگەڕێتەوە، دەرماڵێك بووە سەوزەواتی تێدا ڕەنێو هێنراوە و هێندێك دارو درەختیشی تێدا بووە. خاوەنەكەی، پیاوێك بووە ناوی حەسەن بووە و بە میرزا ناسراوە، ئیدی بەو هۆیەوە شوێنەكەیش هەر بە (باخچەی میرزای) ناسراوە و تەنانەت ساڵانی دواتریش، شوێنەكە هەر بەو ناوەوە ناویان بردووە. ئەو كاتەی كە سینەما گەڕۆكەكە لەوێ دانراوە، دەمێك بووە باخچە نەماوە و گۆڕەپانێك بووە و هێندێك دوكانی لـێ بووە.\n– وە هێندێك خەڵك دەڵێن كە لە چایخانەكەی (سەیید وەسیم)یش، كە هەر نزیك لەو شوێنەی باخچەی میرزای بووە، كاری پێكردووە. بەڵام دواتر ساغ بۆوە كە ئەوە ڕاست نییە و لەو چایخانەیەدا كاری پێ نەكراوە، بەڵام لەبەرئەوەی كە ئەو گۆڕەپانەی كە بە (باخچەی میرزای) ناسراوە، پشتی بە پشتی چایخانەی سەیید وەسیمەوە بووە، بۆیە ئەو گومانە لە یادەوەری ئەو خەڵكانەدا بەو شێوەیە دێتەوە بەرچاو.\n* سەیید وەسیم: وەسیم عه‌بدوڵڵا وه‌سیم، له 1916 له پشده‌ر له‌دایك بووه، له 12/7/1995 كۆچی دوایی كردووه، چایچییەكی كارامە بوو، ساڵانێكی زۆر كاری چاپەزی بوو، چایخانەكەی زۆر گەوره‌و، بە ڕووبەری 3 دوكان بوو، شەوانی ڕەمەزان، میرزا و مەلای خوێندەوار، داستان و چیرۆكە كۆنەكانی وەك ئەمیر ئەرسەلان، شانامە، ئەسكەندەرنامە و…یان تێدا دەخوێندەوە.\n* تانكی ئاوی شار: ئەو كاتە ئاوی شاری قه‌ڵادزێ، لەو تانكییەوە دابەشكراوە، ئێستا (قوتابخانەی دابانی بنەڕەتی) لـه جێگه‌دا بنیات نراوە.\n* حەسەنی حاجی مەحموود: حەسەن مەحموود عوسمان، لەدایكبووی 1933 پشدەر، كۆچی دوایی 2000 سلێمانی.\n*محه‌مه‌دی حسن بیللی: محەمەد حەسەن عەبدوڵڵا، لەدایكبووی 1933 پشدەر، كۆچی دوایی 13/6/2007، لە ڕاگواستنی پشدەر و قەڵادزێ بۆ ئۆردوگا زۆرەملێكانی هەولێر و سلێمانی لە حوزەیرانی 1989، تا ڕۆژی كۆچی دوایی، لە سلێمانی نیشتەجێ بووە. ناوبراو، لە 1963 لە سەردەمی (زەعیم سدیق)دا، زیندانی سیاسی بووە.\n* زاهیری كارەباچی: زاهیر تۆفیق، ناسراو بە زاهیری مام تۆفیق، كۆچی دوایی هه‌شتاكانی سه‌ده‌ی بیست، لە بەنەڕەتدا خەڵكی شاری كۆیە بووە، بەڵام پێشتر لە زوویێكەوە نیشتەجێی شاری ڕانیە بووە، لە ڕانیەشەوە هاتۆتە قەڵادزێ. لە قەڵادزێ، یەكێك بووە لە ئیشپێكەر (مشغل)ـەكانی داینەمۆی وێستگەی كارەبای قەڵادزێ، لە هەمان كاتدا ئیشی تەئسیسی ئاو و ڕاكێشانی بۆڕییشی كردووە. لە بۆردومانی 24/4/1974ی قەڵادزێ ماڵ و منداڵی بەر قەسف دەكەون و تەنیا خۆی و كوڕێكی بە ناوی (فوئاد) ڕزگاریان بووە. لە هەشتاكانی سەدەی بیست كۆچی دوایی كردووە.\n* ستار حەمادی: گه‌نجێكی كه‌ركووكی بوو، ئەو كاتە تەمەنی 20 ساڵ بووه، برادەر و نزیكی ساڵحی سینەما بوو، وەرزشەوان بوو، دانیشتووی كەركووك.\n* جەمال محەمەد: جەمال محەمەد ئیسماعیل، ناسراو بە سوارە قەڵادزەیی، لەدایكبووی 1944 قەڵادزێ، كۆچی دوایی 2014 سلێمانی.\n* ئیسماعیل مەحیەدین: ناسراو بە سمایلی مەحە تەنەكەی، لەدایكبووی 1952 قەڵادزێ، دانیشتووی قەڵادزێ.\n* محەمەد هۆمەر: لە بۆردومانەكەی 24/4/1974 شەهید بوو، ئەو كاتە تەمەنی نزیكەی 20 ساڵێك بووە.\n*-عەلی شێخە: عەلی شێخە وسو، لەدایكبووی 1966 قەڵادزێ، دانیشتووی قه‌ڵادزێ.\n* كەڕە: ڕەشاد ڕەشید كاوانی، خەڵكی قەزای شەقڵاوە، لە عەشیرەتی كاوانی، ئەو كاتە تەمەنی نزیكەی 22 ساڵ بووە، لە گوێ و زماندا كەڕ و لاڵ بوو، دانیشتووی شەقڵاوە.\n* بله‌ی سه‌عه‌كه‌ڕ: ئیبراهیم سه‌عید مسته‌فا، ده‌نگخۆش و گه‌پبێژ، 1943 سلێمانی – 10/10/2009 سلێمانی. ناوبراو، دواتر له یه‌كێك له ته‌نزه‌كانیدا باسی سینه‌ما پشده‌ر ده‌كات و له بابه‌ت جۆری فلیمه‌كانی و هه‌ڵوێست و ویستی هێندێك كه‌سایه‌تیی سنووره‌كه، به شێوه‌یه‌كی قۆشمه‌و ته‌نزئامێز، ده‌گێڕێته‌وه.